
Videor mihi in his quae petitis satis praemeditatus esse. Heri enim cum domo ex Phalero in urbem redirem, quidam mihi notus a tergo me aspiciens, eminus vocavit, et inter vocandum iocatus: O Phaleree (inquit) Apollodore, non expectas? Ego autem constiti, atque expectavi. Tum ille: Quaerebam te modo, audire cupiens qui de amore sermones habiti sunt in ea coena, ad quam Agatho, Socrates, Alcibiades, nonnullique alii convenerunt. Retulit enim mihi et alius quidam, qui a Phoenice Philippi filio audiverat, addiditque te scire. Verum nihil certi ea de re afferre poterat. Quare tu mihi referas. Tua enim interest sermones amici tui narrare. Id autem primum dicas. Ipse affuisti cum disputarent, an non? Revera, inquam, nihil certi retulisse tibi ille videtur, si quidem convenisse illos adeo nuper existimas, ut ego potuerim interesse.
Existimabam equidem, inquit ille. Undenam istuc? inquam ego. Nescis, o Glauco, multis iam annis huc Agathonem non accessisse? Ex eo vero tempore quo cum Socrate versari coepi, eiusque tum dicta tum facta diligentius quotidie observare, nondum tres anni fluxere. Antea vero quacumque fors ferebat, oberrans, existimansque aliquid agere, omnium miserrimus eram, perinde ac tu nunc, qui quodlibet agendum censes potius quam philosophandum. Ne mordeas, inquit ille, sed quo tempore convivium celebratum sit enarra. Ad haec inquam, Dum pueri adhuc essemus, in primo tragoediae certamine victoriam reportavit Agatho. Sequenti autem die post palmam, sacraque victoriae gratia celebrata, parato convivio disputatio instituta fuit. Longum, inquit, certe id tempus est. Sed quis tibi narravit? Nunquid ipse Socrates?
Non per Iovem inquam, imo idem qui et Phoenici, Aristodemus quidam Cydatheneus, qui exiguo corpore erat, et nudis semper pedibus ibat. Interfuit enim disputationi: quippe qui maxime omnium qui tunc erant, Socratem, ut mihi videtur, amaret. Quin etiam Socratem ipsum de nonnullis quae ille retulerat, percontatus sum, quae illis cum illo consentiebat. Cur ergo, inquit, mihi non refers? Apta quidem via est quae ducit in urbem, et ad audiendum pariter et ad dicendum. Sic itaque inter eundum de illis verba fecimus. Quapropter quemadmodum a principio dixi, in his rebus satis praemeditatus sum. Quod si iterum vobis recenseri haec vultis, iterum recensebo. Nam quoties vel ipse de philosophia sermone habeo, vel dicentes alios audio, praeter id quod prodesse mihi puto, mirifice laetor.
Quoties autem sermones alios audio, vestros praesertim, qui cumulandis pecuniis studetis semper, et ipse angor, et vestri misereor, quod efficere aliquid existimetis, cum nihil efficiatis. Forte etiam vos me infelicem putatis, quos et ipse de me vera putare arbitror. Ego autem vos non puto quidem, sed certo scio. GLAVCO. Semper tui similis es, o Apollodore: perpetuo enim tibi ipsi et aliis detrahis, ac videris proculdubio te quidem in primis, deinde alios omnes praeter unum Socratem infelices putare. Unde vero insani cognomen tibi exortum sit, nescio. Semper enim loquendo te et alios acerbe ac duriter tractas, Socratem unum probas. APOLLODORVS. O dilectissime vir, ex eo insanire et delirare me constat, quod ita de me deque vobis existimem?
De his in praesentia contendere, Apollodore, nequaquam decet: sed precibus nostris obsequere, et qui sermones illi fuerint, nobis expone. APOLLODORVS. Tales utique illi fuerunt. Imo vero a principio eodem ordine quo Aristodemus retulit, vobis ipse nunc recensere conabor. Inquit enim Socratem se offendisse et lotum et calceis pedes ornatum, quae ille raro faciebat: interrogasse vero quonam ita ornatus iret, et respondisse Socratem, Agathonis in domum coenatum, hesternam vero coenam vitasse, quod turbae propter Agathonis palmam concursum veritus esset, promisisse autem sequenti die se affuturum. Ea vero de causa se ornasse, ut pulcher ad pulchrum iret. Quaesisse insuper, quonam pacto tu, Aristodeme, ad coenam proficisceris non vocatus? Ut tu iusseris dicebam, inquit.
Sequere igitur, inquit, me, ut proverbium perdamus illud in hunc modum mutantes, quod ad bonorum coenas boni etiam non invitati proficiscuntur. Homerus quidem videtur non modo non observare, sed et violare proverbium. Nam cum Agamemnonem in re militari strenuum virum finxisset, Menelaum vero mollem, convivium celebrante post sacrificium Agamemnone, Menelaum inducit ultro ad mensam Agamemnonis venientem; ubi deteriorem ad praestantioris viri mensam non accersitum venire fecit. Haec audiens forte et ipse, o Socrates, dicebam, inquit, non talis qualem tu inquis, sed quemadmodum induxit Homerus, vilis homunculus ad sapientis viri convivium ultro venire videbor. Quam adventus mei rationem assignes? Ego enim me invocatum venire non confitebor: "duobus simul euntibus" inquit, quid dicturi simus, duo cum simus, forte consultabimus. Sed eamus iam.
Talia quaedam inter se cum disputassent, iuisse dicebat: et Socratem cogitabundum lento nimis passu gradientem relictoque, cum expectasset, tandem iussisse, ut praeiret. Cum vero aedibus Agathonis appropinquaret, aperta ianua invenisse et contigisse ridiculum quiddam: in ipso enim limine famulum quendam occurrisse, et eo ubi accumbebant alii, introduxisse, quos iam coenaturos reperit. Sed ut vidit Agatho, O Aristodeme dicere, opportune venisti ut nobiscum coenes. Si vero aliud quicquam vis, in aliud tempus differas. Equidem heri te quaerens invitaturus te nusquam vidi. Sed cur Socratem ad nos non ducis? Et ego, inquit, conversus nusquam Socratem vidi, respondique Agathoni: Equidem cum illo veni, ab eo vocatus huc ad coenam. Recte, inquit, fecisti, sed ubinam Socrates? Post me modo incedebat. Quare ipse quoque admiror, et ubi sit, nescio.
Quaeres Socratem, Puer, dixisse Agathonem, et ad nos introduces? Tu autem, Aristodeme, iuxta Eryximachum accube. Heus tu dato huic pedibus aquam, ut iam sedeat. Tunc ingressum alium puerum quendam nuntiasse dicebat Aristodemus, Socratem ipsum in vestibulum proximum secessisse et accersitum ingredi nolle. Absurdum quiddam narras inquit. Voca iterum, neque dimittas quousque venerit. Non sic, o Agatho, respondisse dicebat Aristodemus, sed mittite illum, mos enim Socratis iste. Nonnunquam desistens, ubicunque accidit consistere solet. Veniet autem cito, ut arbitror. Ne turbetis ipsum, sed suo arbitratu venire permittite. Ita si tibi videtur, dixisse Agathonem, agendum est. Caeterum vos o pueri, aliis epulas afferte et quodcunque lubet apponite. Nobis siquidem nullus praesidet. Id quidem nunquam feci.
Quapropter existimantes nunc me una cum aliis convivio a vobis exceptum, curate omnia diligenter, ut vestram operam comprobemus. Post haec addebat Aristodemus coenare eos coepisse, et Socratem Agathonis iussu saepe vocatum non prius intrasse quam aliquantum se more suo exercuisset, mediaque in coena venisse. Ad quem, Agathonem qui ultimus sedebat et solus, Huc o Socrates, dixisse, propter me accubito, ut te tangens sapienti illa sententia fruar quam in vestibulis excogitasti. Constat enim invenisse illam te atque habere. Neque enim prius destitisses. Sedisse itaque Socratem, dixisseque: Bene se res nostrae haberent, Agatho, si sapientia talis esset, ut in vacuum hominem ex pleniore ipso contactu proflueret, quemadmodum aqua ex pleno calice in vacuum per lanam influit. Si enim sapientia ita se habet, permulti facio quod apud te sedeo.
Me quippe abs te uberrima et praeclara sapientia repletum iri puto. Mea siquidem tenuis est et ambigua, insomnii cuiusdam instar, tua vero luculenta admodum atque praepollens, utpote quae in adolescentia tua heri in conspectu plus quam triginta millium Graecorum, tam clare emicuit et effulsit. Contumeliosus, inquit Agatho, es, o Socrates. Atqui haec postea de sapientia ego ac tu diiudicabimus, Dionysio iudice, nunc autem coena. Post haec, inquit Aristodemus, cum Socrates sese reclinasset, coenassetque, aliique etiam coenati essent, libare invicem et degustare vina sacrificantium ritu, deumque cantare coepisse, et alia quaedam ut mos est, facientes ad potum se convertisse. Unde Pausaniam ita loqui coepisse: Videndum est o viri, quo pacto levius suaviusque bibamus.
Nam ut de me in primis verum fatear, gravatum adhuc hesterno mero me sentio, et intermissione quadam indigeo. Opinor quoque et plurimos vestrum similiter affectos esse, heri enim adfuistis. Considerate itaque quomodo levius salubriusque bibamus. Ei mox Aristophanem respondisse: Scite loqueris Pausania, potui moderationem quandam adhibendam esse. Etenim ego quoque ex his sum qui heri ingurgitarunt. Cum haec audisset Eryximachus Acumeni filius: Probe dicitis, inquit. Atque hoc insuper a vobis audire desidero, quantum bibendo valeat Agatho. Minime quidem, Agathonem dixisse. Confert id sane nobis, mihi inquam et Aristodemo et Phaedro, atque his aliis, quod vos qui ad bibendum valetis plurimum, nunc tanquam bibendo defessi prohibeatis. Nos enim semper imbecilles, excepto Socrate, qui ad utrunque idoneus est.
Quocirca quodcunque agamus, perinde erit. Hic Eryximachum dixisse, Postquam praesentium nullus ingurgitare mihi velle videtur, forte si vera de ebrietate dixero, minus ero molestus. Id siquidem ex medicinae peritia apud me constat, grave quiddam esse hominibus ebrietatem. Nec enim sponte supervacue bibere unquam vellem, nec alteri consulerem, praesertim si quis ex crapula hesterna laboret. Huic Phaedrum Myrrhinusium dixisse Aristodemus inquit: Equidem semper tibi fidem habui, in medicina praesertim nunc similiter, modo caeteri quoque consentiant. Haec cum audissent omnes, concessisse inquit, non ad ebrietatem in praesenti convivio, sed ad voluptatem esse bibendum. Tum Eryximachus: Postquam visum est in cuiusque arbitrio fore quantum bibat, neminem vero supra quam velit cogendum, quod restat exponam.
Tibicinam quae modo ingressa est, abigendam puto, sibi ipsi tibia personantem, vel si velit, mulieribus quae sunt intus. Nos autem confabulari invicem debere hodie iudico. Qui vero esse sermones nostri debeant, si vultis aperiam. Ad haec omnes sibi placere dixerunt, et explicare iusserunt. Eryximachus deinde, Mei, inquit, sermonis exordium secundum Euripidis Melanippen erit. Neque enim mea fabula est quam incepturus sum, sed Phaedri: Phaedrus hic mecum saepe conqueritur, absurdum quiddam afferens, quod cum in caeteros deos cantilenas et hymnos poetae finxerint, in amorem tamen tantum talemque deum nullus unquam ex tot poetis laudem aliquam scripserit.
Atqui si vis, inquit, o Eryximache quaerere, invenies profecto Sophistas disertos soluta oratione Herculem aliosque laudasse, quemadmodum peritissimus Prodicus: quanquam hoc minus alicui mirum videri debet. Sed et ego legi quandoque sapientis viri librum, in quo sal ad victus utilitatem miris laudibus extollebat: aliaque huius generis multa reperire licet, laudibus celebrata. In his itaque studiose versari. Amorem vero nullum adhuc hominum ausum esse ad hunc usque diem pro dignitate laudare, sed usqueadeo contemni, cum tamen tantus Deus sit, nonne indignum est? Mihi quidem oratio haec Phaedri vera videtur. Quare et huic munus id conferre gratificarique cupio, et deum hunc honorari a nobis decens esse censeo. Quod si et vobis videtur, congrua disputatio inter nos orietur.
Laudandum quippe amorem ab unoquoque nostrum quam dexterrime et quam praeclarissime poterimus, arbitror. Incipiat autem Phaedrus, cum et primus sedeat, et huius sit sermonis inventor. Tum Socrates, Nullus tibi, o Eryximache, inquit, repugnaret. Ego enim qui isthuc renuerem, cum nihil praeter amatoria scire profitear? Nec etiam Agatho et Pausanias adversabuntur, et Aristophanes multo minus, cuius omne studium circa Dionysum Veneremque versatur, nec alius ullus eorum quos nunc intueor. Quanquam non aequa sors nobis obtigit, qui extremi discumbimus. Nam si priores scite abundeque depinxerint, sat nobis erit. Verum Phaedrus felicibus auspiciis iam exordiatur, Amoremque honoret. His omnes quae Socrates dixerat, assensere, similiterque iusserunt.
Singula vero singulorum dicta, nec Aristodemus memoria tenebat, nec ego quae ille recensuit, singula teneo. Eorum igitur orationem vobis nunc referam, qui memoratu digna dixerunt. Principio dixerunt Phaedrum hunc in modum exorsum fuisse. Magnus deus est amor, et apud deos hominesque mirandus, cum propter alia multa, tum maxime propter eius originem. Cum enim ex antiquissimorum deorum numero sit, honore dignus apparet. Id autem ex eo arguimus, quod parentes Amoris neque sunt, neque ab ullo vel poeta, vel alio quovis traduntur. Sed Hesiodus principio Chaos extitisse his verbis asserit, Terra ampla stabilisque semper omnium sedes, atque Amor: post Chaos videlicet asserens duo haec extitisse, Terram atque amorem. Parmenides autem de generatione illius inquit, Ante deos omnes primum generavit Amorem.
Acusileus quoque cum Hesiodo sentire videtur. Atque ita passim Amorem ex antiquissimis esse conceditur. Cum vero talis sit, maximorum bonorum nobis est causa. Nam quid melius accidere possit adolescenti, quam optimus amator; aut amatori quam amasius optimus, non invenio. Duo quidem sunt quae a pueritia per omnem vitam ducere illum debent qui sit praeclare victurus: in rebus turpibus verecundia, honestis gloriae laudisque studium. Haec autem nobis, neque genus, neque divitiae, neque honores praestare citius ac melius, quam amor possunt. Neque absque his duobus, aut civitas unquam, aut privatus praeclarum aliquid et magnificum perficere poterit.
Assero equidem amatorem, si turpe aliquid agere vel pati ab aliquo per ignaviam, nec repugnare et ulcisci deprehendatur, seu a patre, sive ab amicis, sive ab alio quovis homine, haud tam vehementer angi, quam si forte ab amasio deprehenderetur. Similiter adolescentem tunc maxime erubescere cernimus, cum amator eum turpe quid committentem offendit. Si quo pacto fieri civitas vel exercitus posset partim ex his qui amant, partim ex his qui amantur, supra quam dici possit, fortiter agerent administrarentque singula dum per verecundiam a turpibus abstinerent, et ad honesta quasi quadam aemulatione contenderent: talesque homines vel pauci numero, universos ut ita dixerim, homines praelio superarent. Amator sane vel deserere ordinem vel arma abiicere coram amato, vehementius quam coram cunctis aliis hominibus erubesceret.
Imo obire saepenumero mallet, quam dilectum derelinquere, et in periculis non succurrere. Nec quisquam adeo ignavus est, quem amor non inflammet, et ad virtutem divinum reddat, ut viro fortissimo similis pervadat. Etenim quod Homerus inquit vim furoremque a deo quibusdam heroum inspiratum, hoc amor amantibus dedit. Quin etiam pro alio mori amantes soli eligunt, non viri tantum, sed etiam mulieres. Cuius sermonis testimonium Graecis Alceste Peliae filia manifestum exhibuit, quae sola elegit pro coniuge mori: quos illa propter amorem, charitate adeo superavit, ut eos extraneos et nomine duntaxat filio suo coniunctos esse monstraret.
Quod quidem facinus tam praeclarum non tantum ab hominibus, verumetiam a diis est iudicatum, ut cum e multis qui multa et egregia gesserant, dii reviviscendi munus paucis admodum et praestantissimis attribuissent, hanc ab inferis continuo suscitarint, tam egregio facinore delectari. Tanti studium, virtutemque circa amorem dii aestimant. Orpheum vero Oeagri filium voti impotem ex inferis emiserunt. Neque enim foeminam cuius gratia descenderat, restituere, sed illius phantasma monstrarunt, cum non auderet, ut Alceste, amoris gratia mori, sed utpote citharoedus, mollitie quadam absterreretur, et machinamenta quaedam excogitaret, quibus vivens ad inferna descenderet. Cuius delicti poenas eum pendere decreverunt iusseruntque a foeminis lacerari.
Achillem autem Thetidis filium honorarunt, et in beatorum insulas miserunt, quia cum accepisset a matre, si Hectorem occidisset, statim sibi moriendum fore; sin minus, in patriam se rediturum, et senex denique moriturum: audacter elegit pro Patroclo amatore suo pugnare eiusque mortem ulcisci, nec pro illo mori solum, sed et perempto illo interfici. Quod quidem magnopere probantes dii, insigni eum gloria decorarunt, quia tanti amatorem suum fecisset. Aeschylus autem plane delirat, cum Patroclum ab Achille dicit amatum, qui non Patroclo tantum, verum etiam cunctis heroibus forma praestabat, eratque adhuc imberbis, multoque natu minor, ut inquit Homerus. Revera virtutem hanc in amore dii plurimi faciunt.
Vehementius autem admirantur, delectanturque, ac maiora beneficia conferunt, quando amatus amatorem tutatur et diligit, quam cum amator amatum. Divinior enim est amator amato, cum divino furore sit raptus. Quamobrem Achillem magis quam Alcestem honorarunt: illum quippe in beatorum insulas transmiserunt. Ex his omnibus amorem assero deorum omnium antiquissimum, atque honoratissimum, et maxime omnium ad virtutem et beatitudinem consequendam hominibus tam viventibus quam defunctis conducere. Talem fuisse sermonem Phaedri narravit. Post Phaedrum vero alios quosdam fuisse locutos, sed e memoria excidisse. Eos igitur praetermittens, hanc quam modo referam orationem, Pausaniae retulit: Videtur mihi Phaedre haud satis recte sermo ille nobis esse propositus quo amorem simpliciter laudare iubemur.
Nam si unus esset amor, probe dictum fuisset: cum vero non unus sit duntaxat, satius eum prius qui sit laudandus, exprimere: hoc itaque emendare conabor. Primo enim quem amorem laudare deceat explicabo, deinde pro dei istius dignitate extollere nitar. Neminem profecto latet, absque Amore Venerem nunquam esse. Quare si una esset Venus, unus et Amor. Quoniam vero duae sunt Veneres, geminum quoque amorem esse necesse est. Geminam autem deam hanc esse quis neget? Nonne una quaedam antiquior est et sine matre Venus, caelo nata, quam caelestem Venerem nuncupamus? Altera vero iunior, e Iove et Dione progenita, quam Pandemum, id est vulgarem communemque vocamus? Necessarium itaque amorem Veneris illius socium atque adiutorem caelestem vocari, huius vero vulgarem. Laudare quidem deos omnes decet: sed utrisque amoris opera distinguenda.
Actionis cuiuslibet haec est conditio, ut suapte natura, neque honesta sit, neque turpis, ut ea quae nunc nos agimus, bibere, canere, disputare. Nullum ex his seipso turpe vel honestum. Sed agendi modus actioni certum tribuit cognomentum. Quod enim bene recteque agitur, honestum: quod non recte, turpe existit. Eadem ratione non quilibet amor et quivis amandi modus, honestus est et laudandus. Imo ille solus, qui honeste amare nos hortatur. Etenim vulgaris communisque Veneris amor, revera est et ipse vulgaris, et quodcunque contingit, peragit. Atque is est, quo pravi abiectique homines amant. Amant porro foeminas non minus quam masculos, et corpora magis quam animos, et sine mente homines potius quam prudentes. Ad explendum sane desiderium inhiant: honeste vero necne expleant, omnino non curant.
Quo fit, ut quodcunque sors illis offert, exequantur, et bonum similiter atque malum. Affectus enim huiusmodi a Venere illa multo, qua alia, iuniore, et utriusque sexus in generatione participe profluit. Amor autem qui caelestem sequitur Venerem, quae non foeminae, sed masculi tantum sexus est particeps, puerorum tantum est. Deinde quoniam antiquioris Veneris est comes, et ipse petulantiae omnis est expers. Quocirca quicunque amore hoc inspirati sunt, genus masculum natura robustius et generosius, et mentis magis particeps diligunt. Et qui amore hoc sincere perfecteque sunt rapti, ex hoc perspicue dignoscuntur, quod pueros non amant, sed adolescentes, cum mente valere iam coeperint: quod tum accidit, cum proximi sunt pubi.
Parati enim sunt arbitror qui hinc amare incipiunt, per omnem vitam simul alterum amandum abire, neque enim pueros adhuc mentis expertes amant. Legibus institutum esse ne quis pueros amet, ne in re ambigua frustra tantum studium poneretur puerorum tam secundum virtutem quam secundum vitium postremo evadat. Probi quidem viri lege hanc sibiipsis sponte proponunt. Oportet quoque eidem legi vulgares illos amatores adhibita necessitate subiicere, quemadmodum illos ipsos pro viribus amare mulieres liberas prohibemus. Nam hi sunt qui occasionem conviciis et quorundam sententiae praebuerunt, qui amatori obsequi turpe dicunt: qui quidem de vulgaribus amatoribus ista loquuntur, quia importunitatem iniustitiamque illorum agnoscunt et improbant. Nihil autem quod modeste et legitime fit, vituperare decet.
Lex utique de amore in civitatibus aliis instituta, intellectu facilis est, quoniam simpliciter traditur. Apud nos autem et Lacedaemonios varia extat. In Elide nanque et apud Boeotios, et ubi dicendi arte homines carent, simpliciter lege statutum est, morem amantibus esse gerendum: nec apud eos quisquam aut iuvenis aut senex, turpe id praedicant. Quod quidem ea de causa ab illis arbitror esse factum, ne in persuadendis adolescentibus elaborandum illis esset, utpote qui ad orandum inepti sunt. In Ionia vero et apud alios multos qui Barbaris subiecti sunt, omnino turpe hoc lege censetur. Nam inter Barbaros quidem propter tyrannides turpe istud habetur, et sapientiae praeterea atque gymnasticae studium.
Neque enim tyrannis conducunt ea studia, quae subditorum mentes acutas generosasque reddunt, quaeve amicitias inter eos indissolubiles, societatesque frequentes pariunt: quae cum ab aliis, tum vel maxime ab amore gigni consueverunt. Hoc autem ex re ipsa tyranni nostri didicerunt. Nam Aristogitonis amor et Hermodii amicitia confirmata, illorum tyrannidem dissipavit. Atque ita ubicunque Amoris indulgentia funditus sublata est, pravitate illorum qui leges condiderunt, est vetita, principum quidem avaritia augendique imperii studio, et subditorum ignavia. Ubi vero penitus permissa est, propter eorum qui sic instituerunt socordiam et segnitiem est permissa. Hic vero multo rectius est institutum: sed ut dicebam, non facile cognitu.
Concedi plane videtur, siquis animadvertat, quod dicitur, praeclarius esse palam amare quam clanculum, eosque praecipue qui generosi et optimi sunt, etiam si minus formosi quam alii videantur. Favet quoque amatori quamplurimum communis omnium cohortatio, quasi nihil turpe aggrediatur. Nam communiter siquis amatum capiat, pulchrum quiddam videtur: si non capiat, turpe. Et lex ad amatum sibi conciliandum amatori mira quaedam machinamenta concedit, laudarique permittit: quae siquis aliquando cuiusvis gratia tentare auderet, maximas apud philosophos vituperationes incurreret.
Siquis enim accipiendae ab aliquo pecuniae, vel magistratus aut alterius adipiscendae potentiae gratia, aggrediatur illa quae erga amatos amantes, passim occurrat, supplex oret, obtestetur, ad fores noctu iaceat, et sedula quadam observantia serviat, et in omnibus obsequatur, quae servus aliquis agere nec vellet, nec etiam cogeretur, ab inimicis pariter et amicis obiurgabitur. Illi adulationes servilesque assentationes vituperabunt. Isti corripient, eosque servitutis amici sui pudebit. Amator autem dum ista facit, gratiam adipiscitur, et quasi praeclarum aliquid agat, a lege absque ulla infamiae nota facere ista permittitur. Quodve permaximum est, vulgo fertur, quod solis amatoriis periuriis dii dant veniam. Venereum quippe iusiurandum nihil valere aiunt.
Itaque tam dii quam homines omnem amanti licentiam praestiterunt, ut lex nostra testatur. Si ad ista quae dicta sunt, respiciamus, praeclarissimum quiddam in hac civitate existimari videbitur amor, quodve amati amatus indulgeat. Si rursus ea quae dicam, animadvertamus, turpissimum hoc apud nos haberi putabimus. Nam parentes paedagogis filios commendant, qui amatos cum amantibus loqui prohibeant. Socii quoque et aequales quoties tale quid vident, vituperant, eosque dum talia carpunt, senes non reprehendunt, neque eos quasi errent, corripiunt. Quapropter ita hoc habere se arbitror, ut ipsum secundum se, sicut principio dictum est, neque honestum sit, neque turpe. Neque enim simplex est, sed recte factum honestum, contra, turpe. Turpe quidem est, pravo ac turpiter obsequi. Honestum vero bono, atque honeste.
Pravus autem est amator ille vulgaris, qui corpus magis quam animum amat. Neque enim stabilis est, cum rem amet minime stabilem: quam cupierat, deflorescit, abit, atque avolat, nihil eorum quae promiserat, servans. Bonorum vero morum amator, per omnem vitam in amicitia perseverat, utpote qui rem stabilem sectabatur. Istos utique nostra lex diligenter examinare praecipit, et his morem gerere, illos fugere. Et hos quidem propterea sequi iubet, illos fugere, diiudicans et examinans quae quis amet, et quae in quovis amentur. Atque hanc ob causam prius iubet ut tempus intercedat, quod ad examinandos mores exigitur, deinde aut pecuniae gratia capi turpe; sive timore quodam potius quam voluntate irretiatur, sive acceptis pecuniis beneficiisve potentiam non contemnat.
Nihil enim ex iis solidum firmumque esse videtur, praeter id quod ab iis amicitia generosa oriri nequit. Una itaque secundum legem nostram via restat, qua amati amantibus iure gratificari possint. Etenim quemadmodum apud nos de amantibus lex illa relata est, qua dicitur, nullum voluntarium amatoris in amatum obsequium, adulatorium et infame putandum: sic et alia quaedam secundum legem voluntaria servitus restat, quae infamiam nullam subit. Haec autem est quae circa virtutem versatur. Nam nostris legibus est institutum, siquis velit aliquem colere, putans per illum vel sapientia quadam, vel in alia quavis parte virtutis proficere, hanc rursus voluntariam servitutem neque dedecori servienti fore, neque adulationem vocari debere.
Oportet autem has leges in idem conducere, illam scilicet de amatoribus, et hanc de philosophia, aliaque virtute conscriptam, si ulla ratione contingere debet, ut deceat amatos amatoribus obsequi. Quoties enim in idem concurrunt amator atque amatus, utrique legem habentes, hic quidem obsecuturis amatis iuste in omnibus ministrare servireque paratus, ille rursus scientiae morumque praeceptori suo iuste in singulis pariturus: et hic quidem ad sapientiam, aliasque virtutes conferre potens: ille autem eruditione et sapientia indigens, tunc sane in unum his legibus concurrentibus duntaxat evenit, ut honestum sit amatos amatoribus morem gerere: alias autem nullo modo. In hoc utique falli, turpe non est. In aliis autem omnibus, obsequium huiuscemodi turpe censetur, sive obsequentem fallat opinio, sive non fallat.
Siquis enim amatori tanquam diviti divitiarum causa gratificatus, fallitur, neque pecunias accipit, quamvis amator pauper esse comperiatur, nihilominus vituperatur. Videtur enim hic servilem animi sui habitum ostendisse, quod pecuniae gratia in singulis rebus cuius serviret: quod quidem minime est honestum. Eadem ratione si quis tanquam bono gratificatus, ipse hac consuetudine sperans evadere melior, fallitur, cum ille pravus esse deprehendatur, honesta quaedam deceptio est. Nam videtur affectum suum demonstrasse paratum ad omnia ministeria virtutis consequendae gratia toleranda. Quod sane praeclarissimum iudicatur, hac itaque ratione virtutis causa gratificari, atque servire semper honestum.
Hic autem est ipsius caelestis deae amor, caelestis et ipse: qui tam privatim, quam publice pretiosus est, et amantem pariter atque amatum virtutis curam studiumque suscipere cogit. Caeteri vero amores Veneris vulgaris sunt comites. Haec in praesentia, o Phaedre, velut ex tempore de Amore vobiscum confero. Cum Pausanias pausam, id est finem dicendi fecisset: sic enim alludere vocabulo sapientes me docent: oportere inquit Aristodemus Aristophanem dicere, verum singultu vel propter repletionem, vel propter aliam causam contingente, impeditum fuisse. Quocirca ad Eryximachum medicum continuo post ipsum sedentem, ita loquutum: O Eryximache tua nunc interest, aut singultum reprimere, aut pro me loqui donec cesset. Ad ea Eryximachum respondisse: Utrunque efficiam. Equidem tuo loco dicam, tu vero meo, postquam singultus abierit.
Interim dum ipse loquor, si vis aliquandiu spiritum cohibere, singultus cessabit. Si minus id placet, saltem aqua multa intus allue fauces. Et si forte vehemens est, nares commode stimula ut sternutatio irritetur. Nam si id semel, aut bis feceris, etiam si vehementissimus sit, tolletur. Antequam finem dicendi feceris, inquit Aristophanes, quae iubes, efficiam. Eryximachum ita loquutum: Necessarium inquit mihi videtur, postquam Pausanias recte exorsus, finem imposuit minus sufficientem, quod deest a me nunc impleri. Distinctionem quidem illam qua in duo distributus est Amor, approbo.
Verum nostra hac medicinae arte comperisse mihi videor, non solum animis hominum erga pulchros Amorem inesse: verumetiam ad alia multa, atque in aliis tum corporibus animalium omnium, tum his quae ex terra nascuntur: ac denique in omnibus, ut ita dixerim, quae in rerum natura consistunt. Magnum quoque atque mirabile hunc deum per omnia tam humana, quam divina latissime se porrigere. A medicinae peritia primo exemplum capiam, ut artem meam venerer. Corporum sane natura Amorem hunc geminum continet. Quod enim in corporibus nostris bene valet, et quod male, aliud atque dissimile esse constat. Quod vero dissimile est, dissimile cupit et amat. Alius ergo qui in sano corpore Amor, alius qui in aegroto.
Et, ut paulo ante Pausanias asserebat, temperatis hominibus gratificandum esse, intemperatis vero nequaquam: ita et in ipsis corporibus bonis quidem satisque obsequendum est, in quo maxime ratio medicinae consistit: malis autem aegrotisque minime, si modo artificiosus quis vult medicus esse. Est autem, ut summatim dicam, medicina scientia qua amatorii affectus corporis quoad repletionem evacuationemve noscitur. Et quisquis pulchrum et deforme in his amorem discernere et permutare haec potest, ut pro altero amore nascatur alter; aut quibus abest Amor, adesse autem oportet, immittere valet, quibusdam vero eximere: eruditus sit artifex.
Posse autem oportet, quae in corpore inimica maxime sunt, conciliare, et amorem illis inserere Inimica vero maxime sunt, quae contraria maxime, frigidum calido, amarum dulci, humido siccum, caeteraque huiusmodi. Cum Amorem his mutuum concordiamque inserere sciret noster ille progenitor Aesculapius, ut hi poetae testantur, quibus et ipse credo, artem nostram composuit. Medicina itaque omnis ea ratione ut dico, ab hoc deo gubernatur. Similiter quoque agricultura atque gymnastica. Quod autem eadem sit et de musica ratio, perspicuum esse cuivis potest, qui vel paulisper adverterit. Quod Heraclitus forsitan sentit, verbis tamen parum explicat. Unum quidem inquit secum ipso discrepans convenire, ut harmoniam tum arcus tum lyrae. Atqui absurdum dictum est, harmoniam discrepare, atque ex discrepantibus quandiu dissonant esse.
Sed hoc forte significare volebat, quod ex his quae prius discrepabant, gravi scilicet, et acuto, deinde per artem musicam consonantibus harmonia conficitur. Nunquam enim ex gravi et acuto dum discrepant, harmonia conflatur. Harmonia nanque concentus est. Concentus vero concordia quaedam. Concordia autem ex discrepantibus donec discrepant, fieri nunquam potest. Quod vero discrepat, neque est concors, concinere nequit. Quemadmodum rhythmus ex veloci et tardo, antea discrepantibus, postea vero concinentibus constituitur. Et quemadmodum humoribus medicina concordiam, ita vocibus musica consonantiam tribuens, Amorem consensumque mutuum gignit. Atqui est musica scientia circa harmoniam et rhythmum, affectus amatorios viresque diiudicans.
Sane in ipsa harmoniae et rhythmi compositione vis amatoria facile percipi potest: verum geminus Amor nondum hic distinguitur, sed tunc demum cum ad alios rhythmo et harmonia est utendum: vel fingendo, quam melodiae factionem vocant: vel utendo recte his quae facta sunt melodiis et metris, quam disciplinam nominant. Ubi difficilis observatio est, et perito est opus artifice. Huc iam superior ille sermo revertitur quod videlicet modestis hominibus, et his qui nondum satis modesti sunt, ut fiant, gratificandum horumque servandus est amor. Atque hic est decorus ipse et caelestis Uraniae musae Amor. Polymniae vero musae, vulgaris. Cui summa cautione indulgendum est: ut voluptatem quidem homines hauriant, incontinentiam vero devitent.
Sicut in arte nostra arduum est, cupiditatibus quae ad suaves coquorum epulas nos alliciunt, recte uti adeo ut absque bonae valetudinis detrimento suaviter his vescamur. Quamobrem et in musica, et in medicina, et in aliis omnibus, tam humanis quam divinis, utrunque amorem qui omnibus inest, pro viribus observare debemus. Quin etiam anni temporum constitutio utrisque his plena est. Nam quoties illa quae modo dicebam, calida et frigida, sicca et humida, congruum inter se sortiuntur amorem, et harmoniam, temperiemque opportunam suscipiunt, salubrem et fertilem annum hominibus, animantibus omnibus, atque plantis afferunt, neque quicquam laedunt. Contra vero cum petulans et contumeliosus amor in anni temporibus praevalet, iniuria multa corrumpit.
Pestes siquidem ex his oriri consueverunt, aliique morbi permulti et variis brutis ac plantis innascuntur. Quoniam pruina, glacies, grando segetumque rubigines, et putredines, ex immoderato et excedente qualitatum amore proveniunt: horumque et caeli motus, et anni temporum scientia, astronomia vocata est. Praeterea sacrificia omnia et illa quibus vaticinium praeest, communiones videlicet deorum hominumque invicem, circa nihil aliud versantur quam amoris curationem atque custodiam. Omnis enim impietas tunc accedere consuevit, quando quis modesto amori haud indulget, nec illum honorans in omnibus veneratur, sed circa amorem alterum pervagatur, nec officio congrue erga parentes vivos et defunctos et erga deos utitur. Hos amores discernere atque curare vaticinii propositum est.
Et insuper vaticinium amicitiae inter deos et homines opifex, ex eo quod intelligit qui potissimum ex humanis amoribus fas aut nefas attingit. Atque ita multam et amplam, imo vero omnem vim summatim quidem omnis continet amor: sed qui circa bona cum temperantia et iustitia tam erga nos quam erga deos versatur, vim summam habet omnemque nobis beatitudinem exhibet. Nam et nos invicem communi vita conciliat, et diis humana natura praestantioribus amicos efficit. Forte et ipse multa quae ad laudandum amorem pertinent, praetermitto, neque sponte tamen. Quod autem deest, tuum est Aristophanes adimplere. Vel si aliter hunc deum honorare vis, honora, quum singultus ipse cessaverit. Iam sedatus est, dixisse Aristophanem, non tamen prius quam sternutamento repressus.
Quo fit ut admirer, si congrua corporis affectio huiuscemodi crepitibus et ridiculis sonitibus indiget, qualis est sternutatio. Etenim simul atque sternutatio exorta est, continuo destitit. Vide, o bone Aristophanes, quid agas, respondisse Eryximachum. Risum contra te moves, sermonem habiturus, et observatorem me fieri cogis sermonis tui, si forte quid ridiculum dixero. Probe loqueris Eryximache, Aristophanem dixisse. Sint ista mihi non dicta, sed ne me observes, neque enim vereor ne quid quod risum moveat, in medium afferam, hoc enim musae nostrae lucrum propriumque esset, sed ne deridenda proferam, timeo. Emisso, respondisse Eryximachum, in nos iaculo Aristophanes aufugere speras. At mentem dicendis adhibe, tanquam rationem dictorum omnium redditurus: forte vero, si videbitur, te dimittam.
Aliter de Amore quam tu et Pausanias loqui cogito. Mihi enim plane videntur homines Amoris vim omnino hactenus ignorasse. Nam si eam nossent, delubra illi insignia, aras et hostias dedicarent: quorum nihil his temporibus agitur, cum erga illum maxime omnium observare haec deceat. Est enim prae caeteris diis summopere generi humano beneficus, curator et tutor hominum, atque medicus, quibus sanatis, summam genus nostrum felicitatem nancisceretur. Conabor itaque vim illius vobis exponere. Vos autem quae a me hodie percipitis, alios deinde docebitis. Oportet in primis qualis hominum quondam natura fuerit, quaeve illius passiones, perdiscere. Neque enim qualis nunc est, olim erat, sed longe diversa. Principio tria hominum erant genera, non solum quae nunc duo, mas et foemina, verumetiam tertium quoddam aderat, ex utrisque compositum.
Cuius solum nobis restat nomen, ipsum periit. Androgynum quippe tunc erat et specie et nomine, ex maris et foeminae sexu commixtum. Ipsum profecto defecit, nomen solum infame relictum. Praeterea tota cuiusque hominis species erat rotunda, dorsum et latera circum habens, manus quatuor, totidemque crura, vultus item duos tereti cervice connexos, et omnino consimiles. Caput utrisque vultibus contra versis, unum. Aures quatuor, genitalia duo, et alia singula, ut ex his quisque convenienter existimare potest. Incedebat tunc et rectus, ut nunc, in utram vellet partem: et quoties celerius ire contenderet, instar eorum qui prono capite crura sursum circunferentes circularem choream exercent, tunc octo membris innixus celeri circulo ferebatur.
Ob hanc vero causam tria genera et talia erant, quia masculum Sole genitum erat: foemina, Terra: promiscuum denique, Luna. Utriusque enim luna est particeps. Sphaerica vero erant et figura, et motu, quia parentum similia. Unde et robusto corpore, et elato animo erant. Quare cum diis pugnare tentabant, et in caelum ascendere, quemadmodum de Ephialto et Oto scribit Homerus. Iupiter igitur unaque dii caeteri quid agendum esset, consultaverunt. Qua in re non parva inerat ambiguitas. Nam neque quomodo eos interficerent, reperiebant: et eorum sicuti Gigantum, fulminando genus delerent, extincto enim hominum genere, humanus deorum cultus veneratioque periret, neque in tanta insolentia perseverare illos permittendum censebat. Tandem sententiam Iupiter suam explicuit.
Inveni, inquit, qua ratione fieri possit, ut et sint homines, et modestiores sint. Idque erit, si imbecilliores fiant. Unumquenque nunc duas in partes dividam. Ex quo et debiliores erunt, et nobis etiam magis id conducit. Numero siquidem plures erunt qui nos colent. Recti duobus cruribus ibunt. Quod si rursus impie insurgere videantur, iterum in duo secabo, ut unico crure nixi, utpote claudi, saltare cogantur. Haec fatus bifariam partitus est singulos, instar eorum qui ova dividunt, ut sale condiant, vel qui capillis ova secant. Mandavitque Apollini, ut partitione statim facta, cuiusque vultum cervicisque dimidium in eam partem qua sectus est, verteret, ut scissionem suam considerans modestior fieret, reliquis autem mederi iussit.
Ille continuo vultum vertit, et contrahens undique cutem in eum qui nunc venter vocatur, tanquam contracta marsupia et os unum faciens, medio in ventre ligavit. Quem quidem nexum umbilicum vocant. Et alias quidem rugas maxima ex parte laevigavit, pectoraque articulatim distinxit, instrumento quodam tali utens, quali coriarii cum corii rugas super pedis formulam poliunt: nonnullas vero circa medium ventrem umbilicumque reliquit, ut quasi cicatrices quaedam passionem nobis veterem semper repraesentarent. Postquam natura hominum ita divisa fuit, cum quisque dimidium sui agnitum cuperet, inter se concurrebant, circumiactisque brachiis se invicem complectebantur, conflari unum affectantes. Unde fame, et torpore deficiebant, eo quod nunquam seiungi vellent.
Et cum dimidium unum moriebatur, restabatque alterum, quod supererat rursus aliud asciscebat, similiterque congrediebatur, sive solius cuiusdam totiusque foeminae dimidium esset, quam foeminam nunc vocamus, seu viri. Atque ita genus hominum deperibat. Quocirca miseratus Iupiter, remedium aliud excogitavit: permutavit genitalia, et quae prius retro erant, ad anteriores partes transtulit. Antea siquidem cum ad nates haec haberent, non invicem, sed in terram spargentes semina cicadarum instar concipiebant, atque generabant. Cum vero ad anteriora transposuit, per haec generationem in se invicem fecit, per masculum quidem in foemina, hac de causa, ut si in amplexu vir foeminae commisceretur, genita prole speciem propagarent. Sin autem masculo masculus, satietate ab amplexu amoverentur, et ad res gerendas conversi victum curarent.
Hinc utique ex illo tempore mutuus hominibus innatus est amor, priscae naturae conciliator, annitens unum ex duobus efficere, hominumque naturae mederi. Est igitur quisque nostrum, dimidium hominis, utpote sectus, quemadmodum pisciculi qui Psettae vocantur, scissi ex uno duo efficiuntur. Quaerit autem perpetuo sui quisque dimidium: quamobrem quicunque ex viris promiscui generis portio sunt, quod olim Androgynum vocabatur, mulierosi sunt adulterique, ut plurimum, ex his reperiuntur. Ex hoc sane genere moechi ducunt originem. Rursus quaecunque mulieres virorum cupidae moechaeque sunt, hac stirpe nascuntur. Quae vero mulieres mulieris pars existunt, haud multum viros desiderant, sed foeminas magis affectant, atque hinc foeminae quae foeminas cupiunt nascuntur. At vero qui maris portio sunt, mares sequuntur.
At dum pueri sunt, utpote qui maris particula sunt, viros diligunt, virorumque familiaritate assidua congressuque gaudent: hique sunt puerorum adolescentulorumque omnium generosissimi, quippe qui natura prae caeteris omnibus sunt viriles. Hos quidam impudicos falso appellant. Neque enim impudentia ulla, sed generositate, et fortitudine quadam mascula virilique natura hoc agunt: nam simili suo congratulatur. Huius evidens argumentum est, quod cum adoleverint, soli ad civilem administrationem conversi, viri praestantes evadunt, et in aetate virili constituti, ipsos adolescentes diligunt, matrimonium vero filiorumque generationem natura spernunt, sed lege coguntur. Caelebs porro vita his placet. Omnino igitur vir talis mares deligit, amicorumque studiosus efficitur, cognato semper congratulatus.
Quoties itaque dimidium suum alicui cuiuscunque sexus avidus sit, occurrit, vehementissime concitantur, et obstupescunt, amicitiaque et familiaritate et amore ardent, neque momentum quidem, ut ita dixerim, seiungi a seinvicem patiuntur. Atque hi sunt, qui per omnem vitam amare pergunt, neque quid potissimum a se vicissim expetant, exprimere possunt. Neque enim venereus coitus id esse videtur, cuius gratia alter alterius consuetudine tantopere delectatur. Aliud quiddam est profecto, quod animus utriusque cupit, nec exprimere valet, sed vaticinatur potius coniicitque, et affectum insitum vestigiis signat obscuris.
Atqui si una iacentibus illis superne Vulcanus cum suis instrumentis adstans interrogaret, quid est, o homines, quod a vobis vicissim exigitis? et ambigentibus illis iterum percontaretur: Nunquid hoc exoptatis, in unum idemque maxime congredi, adeo ut neque die neque nocte invicem separemini? Si hoc affectatis, colliquefaciam vos confundamque in idem, ut ex duobus unum efficiamini, et tam in hac vita, quam apud inferos unum semper perseveretis. Videte an hoc sit quod ardetis, satisque futurum sit vobis, si huius compotes efficiamini. Si ita, inquam, Vulcanus quaereret, constat quod nemo renueret, aut aliud quam hoc expetere videretur. Revera enim quod olim cupierat, audisse se quisque putaret, congressu videlicet commixtioneque cum amato unum ex duobus confici. Huius causa est, quia prisca hominum natura haec erat, integrique eramus.
Totius itaque reficiendi cupido nixusque, amoris nomen accepit. Olim quidem, ut supra narrabam, unum eramus. Deinde propter iniustitiam a Deo scissi fuimus, quemadmodum a Lacedaemoniis Arcades. Verendum est praeterea, ne si minus modesti quam deceat in Deos simus, iterum dividamur, talesque efficiamur, quales qui in columnis figurantur, nares secti evadamus, similes tenuissimorum quorundam animalium quae Lispae vocantur. Sed horum gratia unumquenque decet summa pietate deos colere, et alios ad hoc exhortari, ut haec vitemus, adipiscamur illa, quemadmodum nos dux noster amor et imperator admonet, cui nullus repugnare audeat. Repugnat autem huic, qui adversatur diis. Nam si Deo reconciliati eum propitium habuerimus, singuli dimidium suum exoptatum reperiemus et consequemur. Quod quidem pauci his temporibus agunt.
Neque sermonem hunc meum Eryximachus iste corripiat, quasi Pausaniam Agathonemque dicam, forte enim et isti ex his sunt, et natura ambo mares existunt. Assero equidem de omnibus viris ac foeminis, ita demum genus nostrum fore beatum, siquando amoris impetum expleamus, et suis quisque deliciis potiatur, in antiquam naturam penitus restitutus. Si hoc felicissimum quiddam est, sequitur ut ex iis quae nunc nobis tributa sunt, quod huic proximum est, id sit et optimum: hoc est, ut quilibet eos qui natura ipsi cordi sunt, nanciscatur. Cuius utique causam Deum laudantes, amorem iure laudare debemus, qui in praesenti tempore nos summopere iuvat, dum spem summam porrigit nobis deos pie colentibus, in veterem naturam restituens, beatissimos effecturum. Hic meus est Eryximache de amore sermo, a tuo diversus.
Iam audiamus quid quisque reliquorum afferat: imo quid uterque. Nam Agatho duntaxat et Socrates restant. Morem tibi geram, dicere Eryximachum. Nam mihi oratio tua placet. Et nisi cognovissem Socratem, et Agathonem in amatoriis esse facundos, vehementer dubitassem ne verba illis deficerent, eo quod multa variaque sunt dicta. Verum adhuc illis confido. Strenue et ipse certasti, o Eryximache, Socrates, inquit, dicebat. Verum si in eo gradu constitutus esses, in quo nunc ego sum, imo in quo ero, cum Agatho quoque scite dixerit, perinde ut ego nunc maxime formidares, et angustiis undique premereris. Incantationibus circumvenire me vis, o Socrates, Agathonem respondisse, ut in conspectu vestro pavescam, quod magna apud vos tanquam in theatro de me expectatio sit, quasi elegantissime sim dicturus.
Nimis, o Agatho, obliviosus essem, dixisse Socratem, si te nunc propter nos tam paucos homines trepidaturum putarem, quem tam fortiter, tamque generose ascendisse pulpitum tragicum una cum histrionibus viderim, et sine ullo terroris motu coram tanta spectantium multitudine carmina tua protulisse. Ne me adeo, dicere Agathonem, theatri studiosum eiusque favori deditum putes, ut ignorem prudenti viro paucorum sapientum magis quam multorum insipientium iudicium esse verendum. Inique iudicarem Agatho, Socratem dicere, siquid in te rusticum existimarem. Novi equidem, quod si in aliquos incideres tuo iudicio sapientes, magis eos quam vulgus curares. Sed vide ne ipsi tales minime simus. Interfuimus ibi et ipsi, vulgarium numero computati. Sin autem aliis occurreres sapientibus, nequid in eorum conspectu inepte faceres, formidares.
Nunquid aliter dicis? Non. Vera enim refers, dicere Agathonem. Vulgus autem non metueres, dicere Socratem, siquid ineptum committere te putares. Hic Phaedrum, o amice Agathon, subiecisse, si Socrati respondere pergis, nihil curabit quomodocunque caetera hic agantur, modo habeat quicum disputet, pulchro praesertim. Equidem libenter Socratem audio disputantem. Veruntamen curandum mihi est, ut amor a singulis ordine certo laudetur. Laudate igitur et vos Deum primo, postea arbitratu vestro invicem disputabitis. Praeclare loqueris Phaedre, Agathonem dixisse, neque me quicquam dicere prohibet. Cum Socrate quidem saepe alias disputare licebit. Ego vero nunc primum quatenus dicendum sit, monstrabo, postea dicam.
Videntur mihi omnes qui hactenus loquuti sunt, non ipsum Deum laudasse, sed beneficia quae feliciter ab illo conferuntur, hominibus narravisse. Qualis vero ipse sit qui horum bonorum causa est, nullus adhuc expressit. Recta autem laudandi ratio sola in omnibus illa est, qua illius de quo agitur natura prius ostenditur, postea quorum causa est declaratur. Sic in praesentia qualis ipse sit amor primum ostendere decet, deinde munera illius exponere. Assero equidem cum dii omnes beati sint, amorem, si modo fas est et tolerabile dictu, esse omnium beatissimum, quippe cum pulcherrimus omnium optimusque existat.
Quod vero pulcherrimus sit, ex eo primum patet, quod deorum o Phaedre omnium maxime iuvenis est: cuius ipse evidens argumentum praebet, cum senectutem fugiat, velocem videlicet, quae citius quam oportet adventat, eamque amor natura odit, fugitque, iuvenibus vero se miscet. Scite quidem veteri proverbio fertur, simile simili semper haerere. Et cum multa Phaedro concedo, in hoc minime assentior quod amor Saturno et Iapeto sit antiquior. Imo prae caeteris diis iuvenem esse aio, semperque iuvenem: prisca vero deorum gesta, quae Hesiodus Parmenidesque describunt, necessitati potius quam amori attribuenda, si modo illi vera narrarunt.
Neque enim castrari invicem, et vinciri, aliaque violenta permulta diis olim contigissent, si amor illis tunc adfuisset: sed benevolentia, et pax summa regnasset, quemadmodum nunc, ex quo imperare diis amor incepit. Ergo iuvenis est, et tener praeterea, mollisque. Opus autem est tali quodam poeta, qualis Homerus extitit, ad teneram amoris mollitiem demonstrandam. Homerus quidem Aten, id est calamitatem deam inquit esse, et mollem. Utque illius pedes teneros esse ostenderet, ait nunquam pavimenta calcare, sed per capita hominum incedere: perspicua sane coniectura quod tenera sit, fuisse videtur, quia per dura non graditur, sed mollia tangit. Eodem nobis utendum est argumento, quod tener sit Amor ostendere cupientibus.
Neque enim per terram, et calvarias vadit, quae non admodum molles sunt, sed mollissimis omnium rebus se infigit atque permanet. In animis quippe et mentibus deorum et hominum sedem suam locat. Neque tamen in quibuslibet animis: nam si durum animi offenderit habitum, aufugit: sin autem mitem mollemque, inhabitat. Cum itaque mollissimarum rerum mollissimas semper partes pedibus totoque tangat, tenerrimum esse amorem necesse est. Quapropter et iuvenis est, et tener prae caeteris amor. Quin etiam aquae instar liquidus est, et lubricus. Non enim undique omnem animam circunfluere posset, et clam influere, et effluere clam, si durus ac rigidus esset. Aptae vero, concinnae, flexibilisque formae, argumento esse formositas potest, hoc est figurae concinnitas, qua amor omnium proculdubio decoratus est.
Inter deformitatem porro et amorem est pugna perpetua. Coloris quoque decorem assidua inter flores habitatio huius Dei significat. In eo siquidem quod floribus caret, aut defloruit, sive corpus, sive animus, seu quodvis aliud sit, Amor ipse non insidet. Ubicunque vero floridus, et odorifer est locus, gratissime conquiescit. De huius dei pulchritudine permulta insuper afferri possent, sed ista sufficiunt. Deinceps de virtute amoris est dicendum. Quod in primis maximi faciendum est. Amor nec iniuriam infert Deo, vel homini, nec a Deo, vel homine iniuriam patitur. Non enim ipse vi patitur, si quid patitur. Nam violentia non tangit amorem. Neque vi facit, si quid faciat. Quisque enim sponte amori in singulis paret. Quaecunque vero volens quispiam cum volente ultro contrahit, iusta habentur, ut regiae civitatis leges statuunt.
Nec iustitiae solum, verumetiam summae est temperantiae particeps. Siquidem inter omnes convenit, temperantiam esse, libidinibus et voluptatibus dominari, nullamque voluptate esse amore potentiore. Quod si voluptates omnes amore imbecilliores sunt, ab illo utique superantur, ille vero dominatur. Amor itaque quoniam libidinibus, et voluptatibus dominatur, mirum in modum est temperans. Quod ad fortitudinem praeterea neque Mars equidem Amori resistit. Neque enim Mars amorem, sed amor Veneris ut fertur, Martem detinet, potentius autem est quod detinet quam quod detinetur. Qui vero caeterorum fortissimo dominatur, omnium absque dubio fortissimus iudicandus est. De iustitia igitur temperantiaque, et fortitudine huius dei satis est dictum. De sapientia deinceps dicendum restat, quod quidem pro viribus est exequendum.
Principio, ut et ipse artem meam, perinde ac suam Eryximachus, honorem, hic deus poeta est adeo sapiens, ut alios quoque poetas possit efficere. Quilibet enim licet antea rudis, poeta evadit, cum primum amor afflaverit. Ex quo perspicue coniectare licet amorem peritum esse poetam, omnesque summatim musicos poesis numeros continere. Nam quae nec habet aliquis neque noscit, alteri dare, vel monstrare non potest. Quod utique per amoris sapientiam animalia cuncta gignantur atque nascantur, quis dubitet? Artium praeterea facultatem, nonne ab hoc Deo tradi videmus? eumque hominem cuius hic est praeceptor, quavis in arte praecellere, clarumque evadere? contra vero eum qui ab amore non tangitur, in obscuro iacere?
Sagittandi nanque, medendi, et divinandi peritiam appetitu atque amore duce invenit Apollo, qui est Amoris discipulus: Musicam similiter musae: Fabricam Vulcanus aerariam: Texendi artificium Minerva: Iupiter deorum hominumque gubernationem. Quocirca res deorum amore interveniente dispositae sunt, amore, inquam, pulchritudinis: deformitatem quippe non sequitur amor. Antea vero, ut initio dicebam, permulta atque atrocia inter deos propter necessitatis regnum, ut dicitur, contigerunt. Postquam vero deus hic ex pulchrorum desiderio natus est, bona omnia tam ad deos quam ad homines provenere. Ita mihi videtur, o Phaedre, amor ipse primum pulcherrimus optimusque esse, deinde talia quaedam caeteris quoque largiri. Succurrit mihi in praesentia metricum quiddam.
Hic deus est qui largitur Humano pacem generi, pelagoque serenum Vultum, tum requiem ventis, hominumque cubile, et somnum curis permistum. Hic rusticitatem a nobis amovet, hic nos familiaritate conciliat, coetus huiusmodi omnes congregans. In solennibus festisque diebus, in choris, in sacrificiis, dux nobis et praesidens. Mansuetudinem quidem porrigens, exterminans feritatem, benevolentiae largitor, malevolentiae omnis expulsor, propitius, beneficus, spectandus sapientibus, diis placidus, exoptandus expertibus, participantibus possidendus atque tenendus. Deliciarum, mollium illecebrarum, gratiarum dulcis perfusionis et desiderii pater. Bonorum studiosus, malorum spretor: in labore, in timore, in desiderio, in sermone gubernator, perfectus adiutor, servatorque praecipuus.
Cunctorum deorum atque hominum decus, et dux pulcherrimus atque optimus. Quem profecto sectari debet, praeclarisque hymnis venerari vir quisque cantilenae illius particeps, quam amor ipse concinit, mentem deorum hominumque permulcens. Haec igitur oratio mea Phaedre, deo voveatur, partim iocis, partim seriis rebus pro ingenii mei facultate referta. Dum haec Agatho dixisset, quemadmodum retulit Aristodemus, convivae omnes summo quodam applausu orationem ipsam comprobaverunt: utpote quae sicut et Agathone et Deo dignum erat, habita videretur. Quapropter Socrates, ad Eryximachum conversus, inquit, An non merito, o Acumeni fili, supra timuisse nunc videor, quod revera contigit vaticinatus, quod Agathon elegantissime loqueretur, unde mihi verba defore putabam?
Unum quidem, Eryximachum responsurum, Agathonem: tibi vero defuturam facundiam, minime. Quis non, dixisse Socratem, a dicendo absterreatur, cui post tam luculentam copiosamque orationem sit dicendum? Quae quidem apte composita, non adeo miranda videntur: elegantiam vero nominum atque verborum cum quis animadverterit, protinus obstupescet. Quandoquidem et ipse cum intelligerem non posse me similia dicere, fere prae verecundia motus hinc alio, si quo licuisset, abirem. Etenim Gorgiae me sermo admonuit, quod illud mihi Homericum contigisset. Extimui nempe ne finem verbis imponens Agatho, Gorgiae facundi caput e sermone suo in meum transmittens, mutum me factum, lapidem pro homine redderet.
Tunc demum temere promisisse me agnovi, amore vobiscum pro virili mea collaudaturum, et inepte amatoria professum fuisse, quum omnino nescirem qua quidque sit ratione laudandum. Putabam equidem ob ruditatem meam, de quocunque quod laudatur a nobis vera oportere referri, et hoc quidem adesse atque licere, ex his autem pulcherrima seligentes quae decetissime ascribere nos debere. Quocirca ingenti quadam spe elatus sum, quasi recte dicturus, quandoquidem veram laudandi rationem, ut videbatur, haberem. Tandem vero haud congruus laudationis hic modus apparuit. Oportere nanque videtur, maxima quaeque, et praeclarissima rei qua laudamus, ascribere, sive revera illi adsint, sive non adsint. Nihil enim referre falsane an vera sint, cum propositum sit non quomodo amor ipse laudetur, imo ut quisque amorem laudare quam maxime videatur.
Quapropter universa amori tribuitis, talemque eum esse et talium tantorumque causam affirmatis, ut qua pulcherrimus optimusque appareat, ignorantibus videlicet. Nunquam enim intelligentibus laus huiusmodi recta, et pura iudicaretur. Equidem laudationis huius modum penitus ignorabam. Nesciens itaque vobiscum conveni me quoque inter alios collaudaturum. Lingua ergo pollicita est, mens vero nequaquam. Absit igitur a me istiusmodi laudatio. Neque enim sic illum extollere possem. Veruntamen si vultis, ritu meo vera loqui cupio, et ad meipsum respicere potius, quam cum orationibus vestris certare, ne risum moveam. Vide itaque Phaedre, utrum vobis placeat orationem huiusmodi nunc audire quae de amore vera duntaxat enarret, verborum nominumque utcunque accidit compositione procedens.
Phaedrum igitur, Mihi sane et aliis placet, dicere, ut tuo arbitratu loquaris. Concede mihi, o Phaedre, dicere Socratem, ut pauca quaedam Agathonem rogem, ut ab illo confirmatus loquar. Concedo equidem, Phaedrum respondisse: interroga modo. Deinde Socratem hinc initium dicendi fecisse narrabat, Optima o amice Agatho, orationis tuae fundamenta iecisse videris, cum diceres primo quid amor sit ostendendum, postea illius opera numeranda. Hoc equidem principium valde probo. Age itaque postquam de amore caetera ornate atque magnifice es elocutus, hoc insuper circa illius naturam mihi declara, utrum talis sit amor, ut alicuius amor sit, an nullius. Haud peto utrum matris alicuius patrisve sit. Ridicula nanque interrogatio esset, utrum amor patris matrisve sit amor.
Verum si interrogassem, nunquid pater alicuius pater esset, an non, respondisses utique, si modo congrue loqui voluisses, patrem filii aut filiae patrem esse. An non? Prorsus, Agathonem dixisse. Nonne et matrem alicuius esse matrem? Et istud consensisse. Responde praeterea, Socratem dixisse, pauca quaedam, ut quod sentio magis intelligas. Frater nunquid ipsum quod est, alicuius est frater? Esse dicere. Nonne fratris aut sororis? Horum profecto. Conare similiter de amore nobis ostendere, num amor alicuius an nullius sit amor. Alicuius certe. Hoc itaque memoriter serva cuius sit recordatus. Atque ad hoc responde, utrum amor, illud ipsum cuius est amor appetat, necne. Et maxime quidem. Nunquid hoc ipsum apud se habet, et tamen quod habet appetit atque amat? An potius non habet quod amat, et appetit? Verisimile est non habere.
Adverte praeterea utrum pro eo quod verisimile est, necessarium sit ita quicquid appetit, id quo eget appetere: et si non eget, nec cupere. Mihi quidem mirum in modum hoc placet, ut necessarium sit. Tibi vero quid videtur Agatho, dixisse Socratem? Quod et tibi, respondisse Agathonem. Bene loqueris. An vellet magnus quispiam magnus esse, et robustus aliquis, esse robustus? Ex his quae supra concessimus fieri non posse mihi videtur. Neque enim indigus esset eorum quae in seipso iam contineret. Vera dicis. Etenim si ille qui robustus est, vult esse robustus, et qui velox, esse velox, et sanus denique sanus, forte quispiam crederet, et hos, et alios quoslibet, ea quae habent appetere. Ne igitur hic decipiamur, ego ob hanc causam haec dico.
Haec si diligenter animadvertas Agatho, necessarium esse videbis quaecunque praesenti in tempore hi habent, eadem in tempore eodem habere, seu velint, sive nolint, hoc ipsum vero quisnam cuperet? Cum vero quis addit: at ego sanus dum sum, volo equidem sanus esse: et dives dum sum, esse dives: atque idcirco, quae habeo cupio: huic protinus respondemus. O bone vir, ipse divitias, sanitatem, roburque adeptus, vis haec et in futuro tempore possidere, quoniam in praesenti velis nolisve habes. Vides ergo cum dicis, quae mihi adsunt cupio, nunquid aliud quam hoc inferas, quod mihi nunc adsunt, et in futuro adesse exopto. Censes huic homini Agatho hoc an aliud responsurum? Nihil aliud, dicere Agathonem. Amor profecto huiusmodi, illud respicit quod nondum in promptu est nec habetur, adesse videlicet et servari, illi in tempore quod sequitur.
Sic est omnino. Et hic igitur, et alius quicunque appetit, quod nondum expositum paratum est, appetit, quodve non adest, nec habet, et quod ipse non est, quove indiget. Talia quaedam sunt illa, quorum est appetitus, et amor. Talia proculdubio. Age dixisse Socratem, quae supra dicta sunt repetamus. Primo quidem, amor aliquorum dictus est amor, deinde illorum potissimum quibus indiget. Certe, respondisse. Recordare praeterea, quorum esse amorem asseruisti. Ego tibi in memoriam si vis reducam. Equidem ita dixisse te arbitror: A diis omnia propter pulchrorum amorem fuisse disposita. Turpium quippe amore omnino nullum esse. An non ita dicebas? Ita profecto. Probabiliter quidem loqueris, o amice. Et si ita est, amor certe pulchritudinis amor est, turpitudinis vero minime. Consentio. Nonne concessum est, id quo eget nec habet, amare?
Concessum plane. Ergo pulchritudine indiget amor, eamque non habet. Necessarium. Quid vero? Num pulchrum vocas quod pulchritudinis indigum est, nec eam habet? Nequaquam. Nunquid ulterius, si haec ita se habent, amorem pulchrum asseris? Nihil eorum quae supra dixi, intellexisse videor. Recte dixisti. Sed responde paruper ulterius, nunquid ipsa bona pulchra esse videntur? Mihi vero. Si igitur amor pulchris caret, bona vero pulchra sunt, bonis quoque caret. Repugnare tibi, o Socrates, nullo modo possem. Esto igitur, ut tu ais. Veritati quidem nunquam, o dilecte Agatho, adversari posses, Socrati vero facilime.
Verum Agathonem iam dimittam, vobisque, o convivae, referam sermonem de Amore, quem olim accepi a fatidica muliere Diotima, quae et harum rerum perita erat, et alia multa sapienter intelligebat, et Atheniensibus olim sacris decennio ante pestem peractis, morbi dilationem dedit. Illa me in amatoria facultate instruxit. Quae igitur illa dixit, conabor vobis ex meipso secundum ea quae inter me et Agathonem convenerunt, exprimere. Oportet autem primo, o Agatho, ut et tu exposuisti, quid et quale sit amor ostendere, deinde opera illius enumerare. Praestat, ut mihi videtur, eodem ordine vobis nunc referre quo hospes illa me examinans pertractavit. Ferme enim eadem ego illi quae mihi Agatho, praedixeram. Magnum esse deum amorem, et ad pulchra respicere.
Eisdemque rationibus me redarguit, quibus hunc ipse, quod neque pulcher esset amor, ut dicebam, neque bonus. Ad quam ego tunc, Quid ais, o Diotima, inquam. Turpisne igitur ac malus est amor? Et illa: dic meliora quaeso, an putas necessarium esse, ut quicquid pulchrum non est, sit turpe? Maxime. Et quod non sapiens, ignorans? An non advertisti, esse quoddam sapientiae et ignorantiae medium? Quid istud? Recte opinari, hoc est veri absque certa ratione participem esse: hoc siquidem neque scientia est: nam sine ratione scientia nunquam. Neque ignorantia rursus. Quod enim veri compos est, ignorantia non vocatur. Huiusmodi quiddam est opinio recta, inter sapientiam, et ignorantiam medium. Vera, dicebam ego, narras. Ne cogas igitur, inquit, quod pulchrum non est, esse turpe: quodve non bonum, esse malum.
Eadem ratione quamvis amorem neque pulchrum, neque bonum esse concedas, non tamen putare debes turpem necessario esse, vel malum, sed inter ista medium. At vero in hoc omnes consentiunt, magnum esse deum Amorem. Ignorantesne dicis, inquit, omnes? an scientes? Cunctos, inquam. Quonam pacto (inquit illa ridens) magnum esse deum hi confiterentur, qui nec deum quidem esse volunt? Quinam isti, inquam ego? Unus quidem tu es, inquit. Ego altera. Quonam pacto dixisse me hoc asseris? Facile tibi ostendam. Dic age. Nonne deos omnes, pulchros ac beatos affirmas? Nunquid auderes deorum quempiam non pulchrum beatumve dicere? Non per Iovem. Beatos autem nonne illos vocas, qui bona pulchraque possident? Illos duntaxat. Atqui amorem in superioribus admisisti propter pulchrorum bonorumque inopiam, haec ipsa quorum indigus est, appetere. Admisi equidem.
Quonam igitur modo Deus est inquit, qui pulchrorum bonorumque est expers? Nullo pacto, ut videtur, inquam. Videsne quod et ipse amorem Deum non putas? Quid ergo inquam: Num mortalis est amor? Minime. Quid igitur? Superiorum instar, mortalis immortalisve medium. Quid inquam est, o Diotima? Magnus, o Socrates, daemon. Etenim omnis natura daemonum inter mortales deosve est media. Quam vim habet? Interpretatur, inquit, et traiicit humana ad Deos, divina ad homines: horum quidem preces, et sacrificia, illorum praecepta sacrosque solennes, institutiones, et ordinem. In utroque medio constituta totum complet, ut universum secum ipso tali vinculo connectatur. Per hanc vaticinium omne procedit, sacerdotumque diligentia circa sacrificia expiationesque, et incantationes, et divinationem omnem, atque magicam.
Deus quidem homini non miscetur, sed per id medium commercium omne atque colloquium inter Deos hominesque conficitur, et vigilantibus nobis, et dormientibus. Et qui circa haec sapiens est, daemonius id est felix vir, et sapiens nuncupatur: qui vero alias artes, et facultates quae inanibus rebus exercentur, mercenarii, nominantur. Enimvero hi daemones multi atque varii sunt. Ex his unus est amor. Quaenam vero generatio amoris? Quamvis dictu prolixum sit, inquit, exponam tamen. Quando nata est Venus, parato convivio discubuerunt dii caeteri, et Metis, id est consilii, Porus, id est affluentiae deus, filius. Cum coenati essent, Penia, id est paupertas, mendicatura cibum utpote epulis illic abundantibus venit, et circa fores observabatur.
Porus quidem nectare ebrius, vinum nanque nondum erat, Iovis hortum ingressus est, et somno gravatus dormiebat. Penia vero inopia compulsa quo pacto filium quasi quibusdam insidiis ex Poro conciperet, excogitavit. Quare iuxta illum accubuit, Amoremque concepit. Unde natus est Amor sectator cultorque Veneris, propterea quod in Veneris natalibus est progenitus. Quin etiam natura, pulchri desiderio capitur, quum Venus ipsa sit pulchra. Quoniam vero Pori ac Peniae Amor est filius, sortem huiusmodi nactus est. Primum quidem pauper est semper, multumque abest ut sit mollis, et pulcher, quemadmodum plerique arbitrantur, sed aridus est, et squalidus, nudis pedibus, semper humi volans, sine domicilio, sine stramentis, et tegmine ullo, ad fores in via sub divo dormiens, naturamque matris servans, semper egenus.
Secundum vero patris stirpem, pulchris ac bonis insidiatur, virilis, audax, et vehemens sagaxque venator, nova semper machinamenta contexens, prudentiae studiosus, facundus, per omnem vitam philosophans, incantator, facinatorque potens, veneficus atque sophista. Neque immortalis omnino secundum naturam, neque mortalis: sed interdum eodem die pullulat atque vivit, quoties exuberat: interdum deficit, atque iterum reviviscit ob patris naturam. Quod vero acquiritur, continue subterfluit. Quocirca neque mendicus est amor unquam, neque etiam opulentus. Quin etiam inter sapientiam et inscitiam constituitur. Sic enim res se habet. Nullus deorum philosophatur, aut sapiens fieri cupit. Est enim. Nec alius quivis sapiens philosophatur. Neque omnino ignorantes philosophantur, neque sapientes fieri cupiunt.
Hoc enim habet ignorantia pessimum, quando qui nec pulcher bonus est, neque sapiens, sufficienter haec habere se censet. Nunquam igitur expetit illa quorum se indignum non advertit. Qui ergo potissimum inquam, Diotima philosophantur, si neque sapientes, neque ignorantes id agunt? Hoc profecto vel puer intelliget, inquit, quod hi videlicet qui inter istos sunt medii, e quibus est amor. Sapientia nempe pulcherrimum quiddam est, amor autem circa pulchrum versatur. Ex quo necessario sequitur Amorem esse philosophum: cumque philosophus sit, medium ignorantis sapientisque tenere. Horum in causa eius genitura consistit. Nam ex patre sapiente et opulento est genitus, matre vero minime sapiente, et certe paupere. Natura itaque daemonis, o amice Socrates, ista. Nec mirum est talem te amorem finxisse ex ea opinione, quam de natura eius habebas.
Nam, ut ex tuis dictis coniicio, non amantem, sed amatum amore esse putabas, et idcirco pulcherrimum tibi amore esse visum existimo. Amabile quidem ipsum revera pulchrum est, delicatum, perfectum et beatissimum. Amans autem aliam talem ideam habet, qualem in superioribus figuravi. Esto, inquam, ut ais, hospes, praeclare enim loqueris. Cum vero talis sit amor, ad quid conducit hominibus? Hoc deinceps, o Socrates, docere conabor. Talis quidem est, et ita genitus amor. Est autem pulchrorum, ut ipse inquis. Verum si quis ita quaerat, cuius gratia amor pulchrorum est, o Socrates, atque Diotima? Imo sic clarius, Qui pulchra amat, quid ab his potissimum expetit? Quid respondebimus? Adesse videlicet sibi. At haec responsio quaestione huiusmodi ultra requirit. Quid erit illi cui pulchra aderunt? Nihil in promptu quod respondeam habeo.
Siquis vero, inquit, mutatis vocabulis, et bono pro pulchro utens, percontetur, Qui amat bona, quid expetit? Adesse sibi, inquam. Quid huic erit, cui bona aderunt? Facilior ad ista responsio, inquam. Felix enim erit. Possessione sane bonorum beati sunt quicunque beati, neque requirere ulterius opus est, ad quid felix esse velit, qui felicitatem optat, sed finem iam responsio habere videtur. Vera loqueris, inquam. Nunquid hanc voluntatem amoremque cunctis censes hominibus esse commune? omnesque velle bona sibi semper adesse? Commune plane. Cur ergo non omnes, o Socrates, amare dicimus, siquidem omnes et eadem et semper amant? sed quosdam amare, alios minime? Admiror et ipse. Sed ne mireris, Nam speciem quandam amantium seligentes, Amorem denominamus, totius nomen attribuentes. In aliis autem, nominibus aliis utimur.
Exemplo, inquam, quodam declara. Ut ecce. Scis utique facere, amplum quiddam esse. Facere siquidem generatim dicitur causa qua unumquodque ex non esse ad esse procedit. Quapropter omnes cuiusque artis actiones, effectiones sunt, et artifices omnes poetae, id est, factores. Vera narras, inquam. Vides tamen quod non vocantur poetae, sed alia nomina sortiuntur. Ex omni vero factione, una selecta particula, quae scilicet circa musica carminaque versatur, totius nomine nuncupatur. Poesis nanque id est, effectio, haec sola vocata est: quive hanc effectionis particulam habent, poetae. Vera haec narras, inquam. Eadem ratione et circa amorem. Summatim quidem omnis bonorum felicitatisque appetitio, maximus et insidiosus amor est cuique. Sed vel gymnasticae vel sapientiae proficiscuntur, nec amare nec amatores cognominantur.
Qui vero secundum certam speciem ad id contendunt, totius nomen subeunt, amorem videlicet, et amare, et amatores. Recte loqui videris. Nonnulli ferunt, eos qui dimidium sui perquirunt, amare. Ego autem, neque dimidii, neque totius amorem assero, nisi aliquo pacto sit bonum: quandoquidem et manus et pedes, si videantur ipsorum mala ac pernicies esse, vel a seipsis homines abscindere volunt. Non enim suum quisque diligit: nisi forte quispiam quod bonum est, suum ac proprium cuiusque vocet: quod vero malum, potius alienum. Quippe cum nihil aliud praeter bonum homines ament. Nonne sic et tibi videntur? Sic utique. Simpliciter ergo dicendum est, homines bonum amare? Proculdubio. An non addendum quod adesse sibi bonum cupiunt? Addendum. Nec adesse solum, sed et semper adesse? Et semper.
Est igitur summatim amor appetitio qua bonum sibi semper esse quis cupit. Vera nimium loqueris. Postquam huiusmodi quiddam semper universalis est amor, potesne dicere quae potissimum appetendi conditio, quive prosequendi modus, et in quali vel actione vel studio, Amor proprie nominetur? Si id ostendere potuissem, nunquam sapientiam tuam admiratus essem Diotima, neque discendi gratia ad te venissem. At ego dicam. Est, inquam, hoc partus in pulchro, tam secundum animam, quam secundum corpus. Vaticinio opus est ad id quod ais intelligendum. Hoc enim nullo modo percipio. Dicam equidem planius. Omnium, o Socrates, hominum praegnans et gravidum corpus est, praegnans et anima. Et cum primum ad certam aetatem pervenerimus, parere nostra natura cupit: parere vero in turpi nequit, in pulchro potest.
Viri sane mulierisque congressu foetus partusque provenit. Est autem opus hoc divinum, et in animali ipso mortali immortale hoc est, conceptio scilicet et generatio. Haec in eo quod sine proportione et dissonum est, expleri nequeunt. Dissonum autem est quod turpe, ab omni quod est divinum: pulchrum vero divino consonum. Parca igitur et Lucina generationi pulchritudo ipsa est. Quocirca quoties pulchro quod gravidum est adhaeret, laetitia gestit, hilaritate et voluptate diffunditur, pariterque et generat. Contra vero cum turpi propinquat, tristitia quadam et dolore contrahitur, absterreturque et cohibetur, nec gignit, sed foetum retinens angitur. Quapropter quod concepit, et iam luxuriat, adultumque ad generationem anhelat, circa pulchrum ut plurimum obversatur, quoniam inde acri anxietate levatur.
Est enim amor non pulchri, Socrates, ut tu putas. At cuius, inquam? Generationis partusque in pulchro. Revera? Revera, inquam. Cur generationis? Quia amor sempiternum quiddam est et immortale, quemadmodum in ipso mortali generatio: immortalitatem autem una cum bono appetere necesse est, ex illis quae supra concessimus, quandoquidem amor est appetitio, qua bonum sibi quisque semper adesse desiderat. Ex his concluditur Amorem immortalitatis quoque desiderium esse. Haec omnia mihi Diotima tradidit, cum de amatoriis sermonem habuit. Necnon sic interrogavit: Quam huius amoris cupiditatisque causam, o Socrates, arbitraris? An non vides quam graviter afficiuntur animantes omnes, et quae gradiuntur, et quae volant cum ad generationem toto impetu proferuntur, et amoris ardore insaniunt?
Primo quidem generationis causa quam vehementer congredi concupiscunt. Deinde quantum circa natorum alimenta laborant. Horumque causa imbecilla etiam animalia adversus robustissima praelia poscunt, et pro illis occumbere parata sunt, ac fame deficere, modo filios nutriant, et aliud quodlibet audacter aggrediuntur. Homines quidem forte putaret quispiam rationis discursu haec agere, brutis autem quaenam amoris tam ardentis causa est? Assignare hanc potes? Minime, inquam. Credisne, inquit, in amatoriis peritus fore, dum haec ignoras? Ob hanc causam ad te, o Diotima, ut supra dixi, confugio, quia praeceptore me indigere cognosco. Horum itaque precor, et aliorum quaecunque ad amorem attinent, causam afferas. Si credis illius naturae amorem esse cuius saepe iam diximus: ne mireris.
Ex hoc enim similiter ut ex superioribus, natura mortalis, semper et immortalis esse pro viribus nititur: hoc autem generatione duntaxat assequitur, quoniam semper alterum iuvenem veteris loco substituit. Enimvero eo ipso in tempore, quo animalium unumquodque vivere dicitur, idemque esse, ut a pueritia ad senectutem, quamvis idem dicatur, nunquam tamen in seipso eadem continet, sed novum semper efficitur, et vetera exuit, secundum pilos, carnem, ossa, ac sanguinem, et universum corpus. Neque in corpore solum, verum opiniones, cupidines, voluptates, dolores, atque timores, continue perseverant, sed priora quidem abolentur, nova vero succedunt. Scientiae quoque non solum aliae evanescunt, aliae surgunt, neque semper secundum scientias idem sumus, sed et unaquaeque scientiarum idem patitur.
Quod enim dicitur meditari, quasi exierit scientia dicitur. Oblivio namque scientiae exitus est. Meditatio vero novam memoriam semper abeuntis loco restituens, scientiam servat, ut esse eadem videatur. Hoc utique pacto omne mortale servatur, non quia semper omnino idem sit, ut divinum, sed quia quod tabescit, et abit, novum et simile sibi relinquit. Hoc remedio Socrates, quod mortale est sive corpus, seu quodlibet aliud, particeps immortalitatis evadit: quod vero divinum et immortale, alia ratione. Quamobrem mirari non debes, si omnia germen suum natura charissimum habeant. Nam immortalitatis gratia nixus huiusmodi atque amor cuilibet inest. Cum haec audissem, admiratione commotus, inquam, Siccine o sapientissima Diotima revera de iis iudicandum? Tum illa, ut perfecti sophistae solent. Certo scito, inquit, o Socrates.
Etenim si gloriae studium quod hominibus inest, considerare volueris, admiraberis ruditatem tuam, quod ea quae dixi, non satis comprehenderis. Cernes quidem quam vehementer exoptent, notos sese omnibus exhibere, et in futurum immortalem gloriam consequi. Nam huius gratia magis quam filiorum, pericula subeunt, pecunias erogant, laboresque nullos respuunt, ac denique sese morti exponunt. An censes Alcesten pro Admeto mori voluisse, aut Achillem in ultione Patrocli occumbere, aut vestrum Codrum pro filiorum regno perire, nisi immortalem virtutis memoriam, qualis apud nos extat, consecuturos se praesagissent? Longe abest, inquibat. Imo pro immortali virtute et honesta opinione cuncta haec, ut arbitror, omnes agunt: et quo meliores homines sunt, eo magis ad ista contendunt. Nam immortalitatem amant.
Quicunque igitur corpore foecundi sunt, ad foeminas se magis convertunt, atque ita amant, et filiorum generatione immortalitatem, memoriam, et felicitatem, per omne tempus assequi sperant. Sunt et qui animam gravidam atque foecundam magis quam corpus habeant. Hi sane concipiunt ea quae animae et concepisse et concipere convenit. Sed quidnam convenit? Prudentiam videlicet, aliasque virtutes, quarum rerum poetae omnes genitores sunt, necnon artifices illi qui inventores dicuntur. Maxima vero, et omnium praestantissima prudentia est qua civilia et domestica gubernantur, cuius nomen est temperantia atque iustitia.
Quisquis ergo virtutum huiusmodi natura plenus et gravidus est, ideoque divinus, aetate debita imminente parere iam generareque affectat, et idcirco passim vagatur, quaeritque pulchrum, in quo generet, in turpi nanque minime generaret. Quapropter corporibus speciosis magis quam deformibus gratulatur, utpote praegnans. Quod si animam praeterea pulchram, generosam, docilemque reperiat, utraque pulchritudine concurrente, mirifice delectatur, et coram homine illo confestim de virtute loquendo facundia pollet, qualis esse debeat vir bonus edisserens, quodve sit eius officium, atque hac doctrina imbuere illum studet. Adhaerens quippe pulchro, eoque familiariter utens, quae quondam conceperat, parit et gignit, illius tam in absentia, quam praesentia memor: quodve inde nascitur, cum illo communiter nutrit atque educat.
Unde augustiorem communionem, firmioremque amicitiam vicissim contrahunt, quam mortalium filiorum parentes, utpote qui in filiis immortalibus magis pulchrioribusque una communicant. Etenim huiusmodi filios quilibet potius quam humanos eligeret, praesertim qui Homerum Hesiodumque consideret, et poetas alios aemuletur, dum cernit quales filios reliquerunt: qui cum immortales sint, immortalem quoque gloriam memoriamque parentibus praebuerunt: qualesque, si tibi placet, Lycurgus Lacedaemoniis reliquit filios, Lacedaemoniae ac totius pene Graeciae servatores. Honoratur et apud vos propter generationem legum ipse Solo, aliique permulti alibi apud Graecos et barbaros, qui multa atque praeclara opera demonstrarunt, virtutem omnem progenerantes.
Quibus templa ac sacra multa, ob huiusmodi saepe natos dicata sunt, ob humanos vero adhuc alicui nunquam. In his utique amatoriis o Socrates, ipse forsitan industria tua initiareris. Utrum vero ulterius procedas, ac perfecta demum amatoria, quaeve sublime spectant, quorum gratia haec sunt, si quis recte inquirat, haud scio possisne animadvertere. Dicam tamen, omnique studio tibi opitulabor. Tu vero pro viribus sequi me, nitere. Oportet eum qui ad hoc recto sit tramite progressurus, statim ab adolescentia pulchra corpora contemplari: et primum quidem si modo recte ducatur, unum corpus amare, ibique rationes pulchras producere, cogitare deinde pulchritudinem quae corpori cuilibet inest, alterius corporis esse germanam.
Et si sequi decet quod in specie pulchrum, absurdum est credere eam quae omnibus corporibus inest, non unam eandemque pulchritudinem esse. Et qui hoc advertit, omnium simpliciter pulchrorum corporum amator evadere debet, amoris autem erga unum vehementiam hac ratione remittere, atque unius speciem parvi facere. Post haec pulchritudinem quae animis inest, illa quae in corpore est praestantiorem existimet, adeo ut siquis animi ingenui sit, quamvis forma corporis minus floreat, sufficere tamen arbitretur, et amet, curetque, et rationes huiusmodi pariat, quaeratque sermones omnes, qui reddere meliores adolescentes possint: ut hinc ad pulchritudinem quae in officiis ac legibus reperitur, inspiciendam ducatur, intelligatque illam omnem sibi ipsi uniformem cognatamque existere, ut eam quae circa corpus est pulchritudinem parvi faciat.
Post officia legesque, ad scientias transeat, ut scientiarum pulchritudinem contempletur: dumque id quod ampla exuberat pulchritudine, contuetur, haud amplius tanquam mancipium unius puelli speciem admiretur: neque unius hominis vel officii pulchritudine sit contentus. Nam quisquis in hoc delinquit, exilis et abiectus est servus. Verum in profundum pulchritudinis se pelagus mergat, ubi ipso intuitu multas praeclaras atque magnificas rationes intelligentiasque in philosophia abunde pariat, donec ibi confirmatus et roboratus, scientiam iam unam talem intueatur, quae pulchri talis existit. Aciem vero mihi nunc mentis pro viribus adhibe. Quicunque hucusque per amatoria gradatim deducitur, recto ordine pulchra intuitus, ad finem iam amatorii affectus perveniens, subito quandam natura mirabilem inspiciet pulchritudinem.
Hoc illud cuius gratia labores omnes praecedentes subivimus. Principio quidem semper est, nec fit, nec interit, neque crescit unquam, neque decrescit: praeterea non hac ex parte pulchrum, ex illa turpe, vel tum pulchrum, tum minime. Neque ad hoc quidem pulchrum, turpe vero ad illud. Vel hic pulchrum, ibi turpe, ut quibusdam pulchrum sit, quibusdam vero nequaquam. Neque rursus imaginatione quadam ipsum pulchrum ita fingetur, quasi vultus pulcher, vel pulchrae manus, aut aliud quiddam cuius corpus est particeps. Neque ut oratio quaedam, neque ut scientia quaedam. Neque in alio iacere putabitur, velut in animali, vel terra, vel caelo, aut alio quopiam, sed idipsum per seipsum cum semetipso uniforme semper existens.
Caetera vero omnia quae pulchra sunt, illius participatione pulchra, ea scilicet conditione, ut nascentibus et intereuntibus aliis, nihil subtrahatur illi, aut addatur, neque passionem ullam incurrat. Quando vero ab his aliquis recte pueros amando ascendens, illud ipsum pulchrum contueri incipit, ferme iam finem attingit. Hoc est profecto ad amatoria recte pergere, vel ab alio duci, quando videlicet quis ab his pulchris gratia pulchri illius ascendere incipit, quasi quibusdam gradibus utens, atque ab uno primum in duo transiens, et a duobus in omnia quae pulchra sunt corpora, ab his in omnia officia pulchra, a pulchris officiis ad doctrinas pulchras conversus, a doctrinis denique multis in illam doctrinam perveniens, quae non alterius est quam illius ipsius pulchri doctrina: atque ita demum quid ipsum pulchrum sit, contemplatur.
In hoc utique vitae statu, o amice Socrates, inquit hospes illa vates, si usquam alibi, homini videlicet ipsum pulchrum spectanti vivendum. Quod si quando videris, supra quam dici possit pretiosius, auro, ornatisque vestibus et pulchris pueris adolescentibusque censebis. Quos nunc et tu et alii multi, dum spectatis, nimium obstupescitis, et si fieri posset, eligeretis inter illos semper cibo potuque neglecto versari. Quam felix illud spectaculum fore putamus, sicuti contigerit, ut ipsum pulchrum intueatur, syncerum, integrum, purum, simplex, non humanis carnibus, coloribus, non aliis mortalibus nugis contaminatum, sed ipsum secundum se pulchrum divinum inspiciat. Num vitam huiusmodi parvi facias? hominis videlicet ipsius qui illuc suspicit, qui tam praeclarum spectaculum contuetur, qui illi cohaeret.
Nonne cogitas quod sibi solum cernens ille eo oculo pulchrum quo percipi potest, non imagines virtutis ulterius, sed virtutes ipsas pariet? quippe cum non simulachrum, sed rem ipsam attingat. Cumque virtutem veram pariat, atque alat, Deo amicus efficietur, et si quis alius hominum, is maxime immortalis existet. Haec o Phaedre, aliique convivae, Diotima narrabat. Cui fidem adhibeo, atque aliis persuadere studeo, hominum naturam haud facile posse ad beatae immortalitatis possessionem quicquam legitimo amore conducibilius invenire. Quamobrem honorandum amorem ab omnibus hominibus censeo. Equidem amatoria colo, meque summopere in his exerceo, aliosque exhortor. Et nunc quidem ac semper pro ingenii facultate amoris vim et fortitudinem laudo.
Hunc, o Phaedre sermonem, si vis, quasi laudationem quandam amoris existima: sin autem aliter appellare placet, appella. Cum haec Socrates dixisset, reliqui omnes probarunt, Aristophanes autem dicere quidpiam conabatur: qui a Socrate cum diceret, mentionem ipsius quodam loco fecerat. Sed repente vestibuli ostium percussum sonitum dedit, et clamor debacchantium iuvenum tibicinaeque auditus. Tum Agathonem, Videte dicere ministri, quinam homines adventarint, et si quis familiaris noster intersit, ad nos accersite. Si nullus, nos haud amplius bibere, sed iam quiescere nunciate. At paulo post vocem Alcibiadis audierunt, ebrietate insultantis, altiusque in vestibulo clamantis, iubentisque se ab Agathone deduci. Eum igitur tibicina aliisque contubernales ducebant.
Corona quadam ex hedera violisque conserta redimitum, vittisque multis caput circundatum. Iubeo, viri, ebrium valde hominem compotatorem suscipite. Vel abeamus, Agathonem solum coronantes, cuius rei gratia venimus. Heri equidem interesse nequivi, hodie veni vittas ferens, ut a meo capite sapientissimi pulcherrimique caput, si ita dicam, revincirem. An me velut ebrium deridebitis? ego vero, rideatis licet, vera tamen loqui me scio. Respondete clare nunquid ad haec ingredi permittatis? compotetis, an non? Hic acclamasse omnes, iussisseque ingredi, atque accumbere. Accersivit et Agatho. Contubernales igitur adducebant. Ille vittas tollens et Agathonis caput circundaturus, Socrate, licet in conspectu esset, non vidit. Prope Agathonem igitur assedit, inter hunc et Socratem medius. Ei nanque Socrates cesserat.
Cum sedisset, Agathoni congratulatus est, coronavitque. Agatho, Solvite calceos Alcibiadi, inquit, o pueri, ut sic velut tertius accumbat. Prorsus dixisse Alcibiadem, et quis tertius conviva esset, interrogasse, conversumque Socratem vidisse, cumque resiliisset, Pro Hercules dixisse, quid hoc est? hic etiam insidiatus mihi, o Socrates, confedisti? Sic semper soles, ubi minime omnium expectarem, protinus mihi occurrere. Et nunc cur huc venisti? Cur hic potius quam apud Aristophanem sedes? aut si quis alius ridiculus hic est, viderique vult? Sed callide excogitasti, qui iuxta convivarum pulcherrimum hic federes. Socratem autem ad Agathonem conversum, Vide, dicere, Agatho si quo pacto mihi succurrere potes. Amor quippe huius hominis, haud leve quiddam mihi extitit.
Ex eo nanque tempore quo hunc amare coepi, nunquam mihi licet aut aspicere pulchrum aliquem aut alloqui, quin iste zelotypus, id est amatoria suspicione captus, et invidens mira quaedam tentet, conviciaturque, imo vix se continet quin manus inferat. Vide igitur ne in praesentia tale quid agat, sed nos concilia: vel si vim inferre conetur, opitulare. Nam huius furor et amatorius impetus me maxime terret. Ad haec Alcibiades, Inter me ac te conciliatio nulla cadit, sed horum causa alias te ulciscar: nunc autem Agatho mihi aliquas ex his vittis impartias, ut et huius mirabile hoc caput exornem, ne mihi succenseat quod te coronaverim, non ipsum qui omnes homines sermonibus superat, non nuper tantum ut tu, sed semper. Acceptis itaque vittis, coronavit Socratem, ac sedit.
Sedens autem inquit, Agedum homines: nimium mihi sobrii videmini, neque permittendum vobis id censeo. Bibendum est enim. Nam inter nos id convenit. Ergo bibendi principe donec satis biberitis, me vobis propono. Ferri iube Agatho si quod adest amplum poculum. Sed nihil opus est, imo feras huc puer vas illud, quod plures octo cotylas capere videtur. Cum vas implevisset, prior ipse bibit, Socrati deinde infundi iussit, et inquit, Adversus Socratem, o convivae, dolo hoc nihil promoveo. Quantuncunque quis iusserit, ebibet, nec ebrium unquam videbitis. Socrates, cum infudisset puer, bibit. Tum Eryximachus, quid agimus Alcibiades? Ita nec loquimur quicquam super calicem, neque canimus, sed quasi scientes ingurgitamus? Ad quem Alcibiades, Salve optime Eryximache, optimo et prudentissimo patre nate. Et tu salve, Eryximachus subiunxit.
Verum quid nobis agendum? Quod, inquit Alcibiades, tu praeceperis. Tibi quidem parendum est. Vir medicus multis aliis aequabitur unus. Impera ergo quodcunque lubet. Audi iam, inquit Eryximachus. Antequam ingredereris, visum fuit ab unoquoque praesentium facto in dexteram circuitu deinceps amorem pro ingenii facultate laudandum. Nos quidem singuli diximus, tu quoque cum non dixeris, biberis autem, iure dicere debes: et cum dixeris, tum demum Socrati quicquid volueris, imperabis. Socrates quoque illi qui ad dexteram succedit similiter, caeterique deinceps. Praeclare loqueris, inquit, Eryximache. Sed non aequa ratio videri debet, ut ebrius cum sobriorum oratione verba sua conferat. Sed o beate vir, persuasitne tibi Socrates quicquam his quae paulo ante narravit? Vel scis contra esse omnino?
Hic enim si eo praesente quenquam laudavero, vel Deum, vel hominem alium quam hunc ipsum, manus non continebit. Bona verba quaeso, dixisse Socratem. Nihil ad haec dicas, respondisse Alcibiadem: per Neptunum enim neminem alium te praesente laudarim. Sic agedum, inquit Eryximachus, videtur, et si vis Socratem lauda. Quid ais? inquit Alcibiades. Oportere videtur, Eryximache, hunc virum aggrediar, et coram vobis ulciscar. Quid cogitas, dixisse Socratem, de ridiculis quibusdam me laudabis? An quid ages? Vera loquar, inquit Alcibiades, permittisne? Vera quidem, dixisse Socratem, loqui permitto, ac etiam iubeo. Parebo, inquit Alcibiades, quam libetissime, modo id assequi possim. Verum tu observa, et siquid minus verum refero, interpella ut lubet, mendaciumque redargue. Nunquam enim sponte mentiar.
Neque mireris, si aliud aliunde utcunque redit in memoriam, revoco. Nam haud facile est homini sic affecto, miros tuos mores facunde certoque ordine numerare. Socratem o viri convivae, per imagines laudare conabor. Ille igitur forte suspicabitur, ne ad ridicula sermonem convertam. Sumetur autem imago veri non ridiculi gratia. Socratem assero persimilem Silenis istis, qui sedentes inter alias imagines a sculptoribus figurantur, ita ut fistulas tibiasve teneant. Qui si bifariam dividantur, reperiuntur intus imaginem habere Deorum. Satyro quoque Marsyae similem esse dico. Et quod aspectu quidem his es persimilis, ne tu quidem, o Socrates, negabis. Quod vero in aliis quoque similitudine eorum habes, deinceps iam audi. Procax et contumeliosus es, an non? si non fateris, equidem testes adducam. An non tibicen?
Et tibicen quidem Marsya longe praestantior. Ille enim instrumentis quibusdam homines demulcebat oris potentia, et nunc etiam si quis modulatione illius utitur. Nam illa, quae Olympus modulatus est, Marsyam qui docuit modulatum dico. Eius igitur harmonia seu vir quis bene, seu foemina male utatur, sola animos attrahit, et quia divina est, ostendit quinam diis mysteriisque indigeat. Tu autem in hoc duntaxat differs ab illo, quod sine ullo instrumento nudis quidem verbis hoc idem efficias. Nos certe quoties alium audivimus alterius verba referentem, etsi nimium boni oratoris, tamen nullius, ut ita dixerim, illa facimus. At cum te quis audit, aut tua verba quovis alio referente, quamvis ineptus ille sit qui refert et sive vir seu foemina sive adolescentulus audiat, obstupescimus quidem, ac mente corripimur.
Equidem nisi suspicarer, ne forte nimis ebrius videar, iureiurando interposito affirmarem, qualia mihi alias ab huius verbis contigerunt, continguntque etiam nunc. Quoties enim hunc audio, multo magis quam hi qui Corybantum more deferuntur, cor in me concitatur ad huius verba, lacrymasque effundo, videoque multis aliis hoc idem contingere. Et cum Periclem audiebam, caeterosque oratores bonos, videbantur illi quidem mihi praeclare dicere, sed nihil tale mihi contingebat, neque concitabatur animus, neque seipsum quasi serviliter viventem condemnabat. Sed ab hoc Marsya nostro saepe inflector, ut existimem nullo modo in hoc statu vitae mihi esse vivendum. Haec o Socrates ne negaveris. Quin etiam certo scio, si in praesentia aures illi praestare velim, minime tolerarem, sed eadem illa mihi evenirent.
Cogit enim me fateri, quod cum ipse ego in multis deficiam, tamen meipsum negligo, remque populi Atheniensium curo. Vi ergo quasi adversus Sirenas obturans aures, hunc fugio ac vito, ne apud eum sedens consenescam. Patior autem erga hunc solum quod nemo existimaret, ut cuiusvis pudore ac verecundia detinear. Atqui hunc solum vereor. Conscius enim mihi sum defendere me non posse, quin sint agenda quae iubet: sed cum ab eo discedo, populari ambitione me superari. Fugio igitur hunc atque vito, et quoties ipsum intueor, verecundia me, quia promissa non servaverim, capit, ut saepe cupiam hunc e vita decedere: rursus vero si acciderit, scio me longe id iniquius toleraturum. Itaque quo me vertam, aut quemadmodum hoc utar, nescio. Et a modulationibus quidem Satyri huius talia mihique et multis aliis contigerunt.
Caetera vero audite, ut similis sit his, quibus ego similem esse dicebam, et vim quam mirabilem habeat, intueamini. Scitote neminem vestrum Socratem cognoscere. Sed ego vobis ostendam, quandoquidem dicere iam incepi. Cernitis quam vehementer Socrates erga pulchros afficitur? semperque inter eos versatur et obstupescit? ignorat omnia, nihil novit. figura profecto haec Silenis est persimilis. Scitote igitur eum hac habitus forma exterius amiciri, tanquam sculptum quendam Silenum. Intus vero si aperiatur, mira, o viri convivae, castimonia et integritas inest. Neque pulchritudinem corporis cuiusquam quicquam aestimat, neque divitias, neque honores, neque caetera quae vulgus admiratur, sed ea cuncta supra quam existimari queat, longe spernit, ac pro nihilo ducit.
Quocirca nullius nos esse apud eum vobis assero: fingit tamen ironicus aliter ac iocari palam de his rebus nunquam cessat. Serio autem agentis atque intus aperti, nescio utrum quisquam vestrum divinas quae intus latent imagines unquam inspexerit. Ego certe quandoque eas conspexi, atque mihi visae sunt usqueadeo divinae, et aureae, et formosae, et mirabiles, ut nullo modo fas existimem aliter quam Socrates praecipit, agere. Ego iam aliquando o viri convivae, Socratem arbitratus mea specie revera admodum delectari, occasionem hanc mirificam felicemque ad id quod affectabam, me nactum esse putavi. Gratificari quippe Socrati constitui, ut quaecunque ille noverat, mecum communicaret. Nam magnum aliquid et mirificum formositatem meam existimabam, eaque plurimum fidebam.
Cumque antea nunquam sine comite cum eo loqui consuevissem, quandoque dimisso comite, solus cum eo restiti. Vera vobis omnia aperienda sunt. Attendite obsecro. Si mentior Socrates, ipse redargue. Restiti equidem o viri convivae, solus cum solo, sperans eadem hunc mihi dicturum, quae amatores amatis cum soli sunt, loqui solent. Quamquam nihil tale factum est, sed ut solitus erat, cum ad vesperam usque disseruisset, abiit. Post haec ad palaestram una invitavi, ratus hac aliquid perfecturus. Soli itaque saepe nos simul gymnastica exercuimus. Quid multa? Postquam vero hac nequaquam successerat, durioribus machinamentis virum hunc aggredi statui, nec ab inceptis desistere. Audite quam vehementer huic insidiatus sum. Coenatum accersivi tanquam amator amatis insidiatus. Is non facile nec primo paruit, tandem vero obsecutus est.
Venit ergo: sed sumpto cibo confestim abiturus surrexit. Tunc ego pudore detentus, abire permisi. Sed alias vehementiores insidias tendens, post coenam ad multam noctem sermone protraxi: cumque vellet discedere, obiiciens intempestam noctem, manere coegi. Quievit igitur in proximo lecto, super quem sedens coenaverat, nec alius praeter nos ullus ibi ea nocte dormivit. Quae hactenus dicta sunt, sine rubore ubique proferri possunt. Quae vero sequuntur, non prius audietis quam proverbium illud recensuerim, Vinum et cum pueritia, et sine pueritia est veridicum. Quin etiam iniustum videtur, ut is qui Socratem laudat, superbum et invictum facinus illius silentio praetereat. Praeterea non aliter affectus sum quam ille quem vipera mordet.
Illum quippe ferunt qualis sit eius passio aperire nolle, nisi his qui similiter aegrotant, quasi hi soli, utpote mali non ignari, ignoscant, si quis cruciatu compulsus, et loqui et agere cuncta non dubitet. Ego igitur prae caeteris adstrictus vehementiori philosophiae morsu, qui omnium est acerrimus, et sive cor, sive animum, sive quomodocunque id appellandum sit, saucius cupiditate in philosophia sermonum, qui acrius quam vipera mordent, et occupant siquando attigerint iuvenilem animum qui non penitus ignavus sit, compelluntque ad quicquid tandem sit, faciendum atque dicendum, ac intuens Phaedros, Agathones, Eryximachos, Pausanias, Aristodemos, Aristophanes, Socratem denique ipsum, et caeteros. (Omnes enim mecum una philosophiae furore ac bacchatione correpti estis) propterea audite omnes.
Etenim mihi veniam dabitis pro his quae tunc a me facta, et nunc dicta fuerint. Famuli autem, et siquis alius adsit prophanus et agrestis, aures obstruant. Extincto lychno, famulisque absentibus, visum mihi o viri convivae, haud amplius dissimulandum differendumque, sed ingenue quod sentirem aperiendum. Tetigi itaque illum dicens, Socrates dormis? Nondum, inquit. Scisne quid hactenus mihi visum fuerit? inquam. Qua de re, et quid rogas? inquit. Tu mihi solus amator me dignus extitisse videris, inquam, verecundior tamen in amore fuisse. Equidem cum ita se res habeat, egoque talis sim, stultum esse ducerem, nisi in hoc quoque tibi gratificarer, et in caeteris omnibus, sive meis rebus, sive amicis indigeat. Mihi quidem nihil est antiquius, quam ut optimus vir evadam. Ad hoc nemo me magis quam tu iuvare potest.
Ego autem tanto viro non obsecutus, vehementius sapientum increpationes vererer, quam obsecutus insipientum verba: quae cum audisset, solita ironia dissimulans, ita respondit. O amice Alcibiades, videris revera non ignavus vilisque esse, si vera sunt quae de me refers, et inest mihi vis quaedam ipsi per quam ipse melior effici possis, et miram in me pulchritudinem conspicis, tua forma longe praestantiorem. Si ista cognoscens, communicare mecum exoptas, et pulchritudinem pulchritudine commutare, tanquam foenerator multo plus quam ego reportare contendis. Nam pro opinione veritatem pulchrorum lucrari conaris, et aurum pro aurichalco recipere. Sed o beate, diligentius animadverte, ne te mea conditio lateat, cum nullius sim pretii. Tunc sane mentis oculus acute incipit cernere, cum primum corporis oculus deflorescit.
Tu vero ab hac aetate es procul. Quae cum audissemus. Mea quidem talia sunt qualia dixi, inquam. Neque enim in ore unum, in corde aliud habeo. Tu autem ita delibera, ut tibi et mihi melius fore censes. Probe, inquit, loqueris, ergo posthac invicem consultantes agemus, quod utriusque tam in his, quam in caeteris omnibus maxime conducturum putabimus. Cum haec audissem, et obiecissem, quasi iaculo quodam saucium existimavi, surgensque ne verbum quidem ulterius loqui permisi: et hunc amictum quem videtis, circundans, erat enim hyems, substrato huius pallio veteri recubui: et hisce brachiis felicem hunc sapientemque virum penitusque mirandum amplexus, noctem sic totam quievi. Haec scio non negabis o Socrates. Is tamen formam qua ego maxime fidebam, sprevit omnino quasi ridiculam, superbeque contempsit.
Deos omnes Deasque testor o Iudices, estis enim Socraticae superbiae iudices, me non aliter surrexisse, ac si cum patre, vel fratre natu maiore iacuissem. Quam mihi mentem post haec fuisse putatis, cum me quidem contemptum existimarem, eius autem ingenium, temperantiam et fortitudinem admirarer, virum talem nactus, qualem me prudentia et tolerantia reperturum esse nullum credideram? Quapropter qua ratione illi succenserem, ab eoque discederem, haud inveniebam, neque rursus quibus illecebris ipsum mihi conciliarem. Noveram equidem difficilius hunc pecuniis, quam Aiacem ferro domari posse, et id quo facilius irretiri illum speraveram, me fefellit. Ambiguus itaque, et huic viro magis quam alius unquam quisquam alteri mancipatus, circunvagabar. Haec omnia tunc a me facta sunt.
Procedente post haec tempore militia illi simul mihique obvenit adversus Potidaeam, fuimusque Socrates et ego in eo exercitu contubernales atque convictores. Primum quidem laborum patientia non me solum, sed alios omnes longe superabat: et si quo in loco, ut accidere solet in bello, commeatus deficeret, nulli pares huic reperiebantur ad famem, sitimque perferendam. Rursus vero in abundantia rerum, et comessatione, mensaque militari solus hic frui posse videbatur. Et quamvis bibere nollet, tamen si cogebatur, omnes protinus bibendo longe vincebat: et quod omnium maxime mirabile est, ebrium quisquam eum nunquam conspexit. Sed hoc nihil adhuc in posterum redargui posse videtur. Adversus autem hyemes et frigora, quae illis in locis asperrima sunt, mirabilia faciebat.
Quandoque enim gelu maximo intolerabilique facto, ita ut nulli exire de tabernaculis auderent, et siqui exibant, non nisi suffarcinati admodum, pedesque et crura pellibus pannisque laneis diligenter circumvoluti: Socrates per hoc ipsum tempus ita exibat cum caeteris militibus, ut nihil ad eam vestem adiungeret, quam primo ferre solitus erat. Nudis vero pedibus per glaciem facilius incedebat, quam cum calceis alii. Milites vero haec intuentes, se contemni ab eo suspicabantur. Et in his quidem talis erat Socrates. Quid autem fecerit tolerantissimus vir in eodem exercitu, operaepretium est audire.
Nam cum aliquando cogitatio quaedam incidisset, stetit cogitans eodem vestigio a matutino tempore: cumque explicare id quod cogitabat non daretur, perstabat cogitans, nec dimittebat: et iam meridies erat, militesque id senserant, ac mirabantur, alterque narrabat alteri Socratem ab aurora stetisse cogitantem. Demum vero ab Ionia quidam milites, cum nox iam immineret, coenati prius, erat enim tunc aestas, circa eum strata posuerunt, et in frigore iacuerunt, illum observantes, an per noctem quoque perseveraret. Socrates vero stetit usque ad auroram sequentem, ac solis exortum. Postea vero abiit, cum iam solem nascentem salutavisset. In praeliis quoque qualis fuerit, non est silentio praetereundum. Nam cum ea pugna fuit, ex qua me quasi optimum pugnatorem duces exercitus praemiis donaverunt, nemo alius me servavit quam Socrates.
Vides enim me graviter vulneratum, nequaquam deseruit, sed ante me prosiliens, meipsum atque arma mea protexit, ab hostibusque servavit. Atque ego tunc ista praedicans conatus sum, ut non mihi, sed Socrati huic, a quo servatus eram, dona illa traderentur. Neque ista confutaveris, neque veluti falsa negaveris Socrates. Tunc sane duces ad meam respicientes dignitatem, donare me maluerunt, te in primis o Socrates obsecrante, ut mihi non tibi honor exhiberetur. Sed praeclarum o viri fuit Socratem videre cum exercitus noster a Delio fugeret. Nam interfui quoque huic praelio, et quidem ex equo pugnans, cum Socrates ipse pedes esset. Profligatis igitur nostris, ac fuga iam omnium facta, Socrates una et Laches pedem referebat. Atque ego cum in hos casus incidissem, bono animo esse iussi, meque nunquam deserturum eos dixi.
Hic igitur eo melius aspicere potui Socratem quam apud Potidaeam, quod ipse confisus equo, minus formidabam. Primum igitur intueri licebat, quanta cautione ac praesenti animo Lachem superaret. Deinde mihi visus est o Aristophanes, quod et eum hic facere ais, incedere superbus, et oculis quiete omnia circunlustrans, cauteque examinans singula. Hostes siquidem civesque vicissim respiciebat, oculis et aspectu praeferens, ostendesque vel remotioribus si quis eum invadat, non esse id impune facturum. Itaque tute abibat et ipse et alter. Ferme enim qui ita incedunt, nemo eos invadit, sed eos qui effusa fuga deferuntur.
In multis quidem aliis mirifice laudari Socrates potest, sed talia sunt, ut caeteri quoque forsan nonnulli eandem laudem mereantur: verum illa praecipua in hoc, per quae nemini aliorum hominum, neque antiquorum, neque novorum esse similis reperitur. Nam qualis Achilles fuit, talem coniectet forsan aliquis fuisse Brasidam, et alios quosdam: et qualis Pericles, tales Antenorem atque Nestorem. Sunt alii quoque qui hoc modo conferri invicem possunt. Sed qualis Socrates est, qualisque eius mira dicendi ratio, nemo prope ad eius similitudinem accedit, neque veterum, neque eorum qui nunc sunt, nisi ut ego nunc dixi, atque assimilavi. Quippe nulli hominum, sed Silenis et Satyris similis ipse est, eiusque sermones. Nam et hoc a me praetermissum erat prius, sermones eius persimiles esse Silenis apertis.
Siquis enim huius sermones audiat, videntur prima, ut fertur, facie nimium esse absurdi. Nomina quippe et verba exteriori aspectu Satyri cuiusdam contumeliosi habitum prae se ferunt. Asinos enim fabrosque aerarios, et sutores semper habet in ore, eademque semper dicere de eisdem videtur, ut omnes fere qui minus experti sunt. Verum si intus aspiciat quis eius sermones, primo quidem reperiet sensuum profundissimos esse, et insuper divinissimos esse, ac plurimas virtutum speciosissimas imagines continere, ad omnia praecepta comprehendere, quibus instrui debet is, qui honeste beneque victurus sit. Haec sunt ob quae Socratem laudo, ac etiam de quibus conqueror. Audistis enim interim quas mihi iniurias intulit.
Nec adversus me solum ita se gessit, verum etiam adversus Charmidem filium Glauconis, et adversus Euthydemum Diocle natum, aliosque permultos eadem fecit quos ipse sub specie amatoris fefellit: nam pro amatore amatus evasit. Quamobrem te quoque Agatho admoneo, ut huius simulationes dissimulationesque caveas, et ex his quae ego sum passus, hunc cognoscens rem tuam cures, neque secundum proverbium, stultorum instar accepto incommodo sapias. Cum haec Alcibiades dixisset, eius audacia et loquendi libertate risum omnibus concitatum esse Aristodemus narrabat, quoniam visus est et amore Socratis esse captus. Sobrius mihi videris, o Alcibiades, Socratem dixisse.
Alioquin nunquam ita artificiose longo verborum circuitu facto occulte id studuisses, cuius gratia caetera omnia dixeras: quod in orationis calce, ut praeter propositum proferre videreris, tandem apposuisti, quasi non omnia idcirco dixeris, ut me ab Agathone disiungeres. Arbitraris me neminem praeter te unum amare debere, Agathonem vero a nullo alio quam abs te amari. Verum non latuit nos quid sibi vellet tuum illud Satyricum Silenicumque figmentum. Sed, o amice Agatho, danda opera est, ut nec isti sua machinamenta proficiant, nec ullius caluniae inter me ac te iactae dissidium faciant. Vera, o Socrates, Agathonem respondisse, loqui videris. Quod ex eo coniicio, quia ut nos seiungeret, inter te ac me se medium interposuit. Sed nihil hoc illi proderit: hinc enim surgens, prope te sedebo.
Sic agendum profecto dixisse Socratem. hic infra me sede. Pro Iupiter exclamasse Alcibiadem. Qualia perpeti me vir cogit? In omnibus superare me vult. At si non aliud, mihi saltem, o mirifice, medium hic Agathonem sedere permitte. Nequaquam decet, respondisse Socratem. Tu enim me laudasti. Oportet autem me nunc ad dexteram hunc sedentem laudare. Si ergo post te maneat Agatho, haud me rursus laudabit, prius quam a me laudetur. Sed dimitte vir felix, neque huic meas laudes invideas. Equidem laudare illum vehementer desidero. Hui hui Alcibiades, Agathonem ibi dixisse. Quid hic moror? Hinc iam discedo ut me Socrates laudet. Mos is Socratis est, Alcibiadem respondisse, uti eo praesente nemini liceat alteri formosos sibi conciliare. Vide nunc obsecro quam facile et quam probabili ratione hunc ad se traxerit.
Surrexerit ergo Agatho, ut apud Socratem requiesceret. Tunc subito debacchantes multi patentes fores nacti, nam paulo ante quis contra exierat, ingressi sunt, et circa illos confederunt. Quorum strepitu turbata sunt omnia, nec ullus post haec modus in bibendo servatus. Eryximachum, ac Phaedrum, aliosque nonnullos abiisse, Aristodemus recensuit, seque diu dormivisse, nam longae tunc noctes erant, et circa auroram gallis iam cantantibus surrexisse. Somno excitum invenisse, quod alii quidem partim dormiebant, partim discesserant. Agatho vero, et Aristophanes, atque Socrates soli adhuc vigilabant, bibebantque ampla quadam phiala facto in dexteram circuitu sibi invicem succedentes. Socrates autem in ipsis disputabat. Neque aliorum se recordari Aristodemus inquit, neque enim ab initio adfuisse, et somno fuisse gravatum.
Summam vero disputationis illius extitisse, quod Socrates illos fateri cogebat, eiusdem viri officium esse tragoediam, comoediamque componere, eumque qui arte tragicus est, esse quoque comicum. Cum haec illi coacti potius quam persuasi concessissent, se somno dedisse Aristophanem primo, Agathonem deinde exorta iam luce. Socratem vero dormientibus illis in Lyceum, ipso ut consueverat comitante, fuisse profectum, et lotum solito se more diem totum exercuisse, ac demum ad vesperam domi requievisse.
